7 Petua hilangkan batuk dan kahak menggunakan bahan asas masakan

Secara umumnya, batuk merupakan salah satu perkara biasa yang terjadi di kalangan manusia. Batuk juga boleh menyebabkan kahak pada tekak anda dapat dikeluarkan dengan lebih mudah.

Walau bagaimanapun batuk yang berpanjangan adalah amat bahaya kerana boleh menjadi gejala yang tidak sihat seperti alahan, jangkitan virus serta jangkitan bakteria.

Anda boleh merawat batuk yang terjadi akibat alahan dan selsema dengan mendapatkan ubat yang bersesuaian di farmasi atau klinik berdekatan.

Keadaan menjadi tidak seronok dan selesa apabila kita mengalami batuk yang berterusan. Bayangkan ketika anda berada didalam bilik kuliah yang tenang dan anda batuk secara berterusan, ini boleh menyebabkan gangguan kepada orang lain dan tidak keselesaan pada diri anda.

Batuk menyebabkan diri dan orang sekeliling anda menjadi tidak selesa. Bagi yang mempunyai masalah batuk, boleh mencuba petua tradisional  ini dengan hanya menggunakan bahan asas yang ada dirumah anda.

Tim iluminasi akan kongsi petua hilangkan batuk dan kahak ini dengan para pembaca semua, mungkin ada dikalangan anda yang pernah mencuba dan menggunakan petua-petua ini.

Madu merupakan satu manisan atau herba yang baik untuk orang yang mengalami sakit tekak. Menurut satu kajian, madu boleh melegakan batuk lebih berkesan berbanding ubat batuk yang mengandungi dextromethorphan (DM) iaitu penahan batuk.

Anda boleh membuat ramuan sendiri di rumah dengan mencampurkan 2 sudu teh madu bersama dengan air suam dan perahan lemon. Madu juga mampu untuk menenangkan  manakala jus lemon membantu dari berlaku kesesakan pada rongga. Anda juga boleh memakan madu itu dengan perahan limau nipis.

Halia dipercayai mempunyai khasiat membasmi kuman dan membuang angin yang berada didalam badan. Halia juga membantu untuk membuang kahak yang berada dalam badan dan juga dapat mengurangkan pedih pada tekak. Campuran pudina segar bersama halia dapat bantu menghilangkan gatal pada kerongkong yang menyebabkan terjadinya batuk.

Apa yang anda perlukan adalah halia yang di rendam bersama beberapa helai daun pudina di dalam segelas air panas dan dicampurkan dengan sedikit madu. Minum dua kali sehari dan anda akan alami perbezaan setelah meminum air campuran halia tersebut.

Petua ini membantu melegakan keradangan tekak yang menyebabkan batuk yang berpanjangan dan membantu mengeluarkan kahak di tekak.

Anda hanya perlu mengambil segalas air suam dan sesudu teh garam, kacau sehingga sebati. Kumur air garam tersebut selama 15 saat sebanyak tiga kali sehari.

Petua hilangkan batuk ini dilakukan secara beransur-ansur sehingga batuk tersebut hilang. Biasanya cara ini boleh membantu dengan cepat untuk menghilangkan batuk anda, sudah tentu ditambah pula dengan terapi semula jadi atau dengan mengambil ubat-ubatan doktor.

Ambil perhatian bahawa kanak-kanak di bawah umur 6 tidak sesuai untuk menggunakan kaedah berkumur ini kerana bimbang mereka akan tertelan air garam dalam jumlah yang banyak.

Asam jawa memang terkenal dalam campuran masakan melayu, tetapi ia juga mengandungi khasiat yang boleh membuatkan tekak anda berasa lega.

Apa yang perlu anda lakukan adalah dengan mencampurkan dua sudu asam jawa ke dalam segelas air suam. Kacau sehingga ia menjadi sebati dan kemudian tapis air asam jawa tersebut  untuk membuang biji dan seratnya.

Meminum air asam jawa ini bukan sahaja boleh membuatkan tekak anda terasa nyaman malahan ia boleh menyejukkan badan kita.

Minum air asam jawa dua kali sehari untuk kesan menakjubkan walaupun rasanya agak masam.

Aiskrim vanilla dipercayai dapat mengurangkan keradangan seterusnya mengurangkan sakit tekak kerana ia menyebabkan tekak terasa kebas.

Aiskrim sifatnya sejuk apabila anda memakan aiskrim tekak anda akan berasa begitu nyaman. Jangan pula anda memakan ais batu kerana ia akan membuat batuk anda bertambah teruk lagi.

Jika anda tidak berselera untuk memakan makanan yang berat akibat batuk dan sakit tekak. Anda jangan bimbang kerana dengan memakan aiskrim ia mampu untuk memberi tenaga tambahan kepada diri anda.

Kalau nak menumis sesuatu masakan mesti kena ada bawang putih yang akan membangkitkan aroma masakan.

Bawang putih juga merupakan salah satu petua tradisional untuk melegakan masalah batuk. Petua ini amat mudah, anda perlukan satu labu bawang putih bersama kulitnya dan seterusnya membakar ia di atas dapur gas anda selama 15 minit.

Pastikan bawang putih tersebut tidak terbakar sehingga menjadi hangit dan rentung. Buang kulit bawang tersebut dan makan ia begitu sahaja.

Jika anda tidak berselera memakan bawang putih tersebut, anda juga boleh menumbuk bawang putih yang telah dibakar tersebut dan gaul bersama minyak zaitun. Sapukan pada leher anda sekerap yang mungkin.

Air merupakan sumber kehidupan yang sangat penting untuk kehidupan. Kekurangan cecair di dalam badan anda boleh menyebabkan terjadinya pelbagai masalah kesihatan iaitu seperti tekak menjadi kering dan ketidak keselesaan.

Salah satu ubat sakit tekak semulajadi yang teramat murah dan sangat penting adalah air putih. Air putih akan membantu anda untuk mencairkan kahak dalam tekak, serta membuat dinding saluran tekak sentiasa lembap. Pastikan anda meminum banyak air putih.

Ini di antara tips dan petua yang kami kongsikan kepada anda. Selebihnya anda perlulah mendapatkan nasihat doktor dan tidak lupa untuk berdoa supaya sakit cepat sembuh. Ingat, setiap penyakit ada penawarnya.


6 sebab 'Lipstick' merupakan produk kosmetik yang paling bahaya

'Lipstick' atau gincu adalah barang kosmetik yang sudah WAJIB ada pada setiap kaum hawa kerana tidak lengkap kalau mereka bermekap tanpa mencalit sebarang warna di bibir mereka. Percayalah bahawa ramai antara mereka yang terlalu obses dengannya sehingga ada antara mereka yang sanggup menghabiskan duit berhari-hari untuk membeli 'lipstick' sahaja. Kalau tidak membeli pun, mereka tetap akan masuk ke kedai kosmetik seperti Sephora, SASA, dan sebagainya untuk mencuba 'tester' yang ada di situ. Jangan pelik jika anda terlihat terdapat macam-macam jenis warna yang mereka calit di tangan mereka dan menyangka bahawa itu adalah kesan darah. Bagi mereka, ia merupakan salah satu sebab juga untuk mereka tampil dengan lebih keyakinan apabila keluar di hadapan khalayak ramai.

Pada zaman serba moden ini, fesyen telah menjadi satu tarikan utama untuk mereka bergaya sehinggakan ia terdapat pelbagai warna termasuk ungu, biru dan hitam serta berbeza fungsinya seperti untuk melembabkan bibir, untuk kalis air yang membuatkan warna itu tahan lebih lama dan seumpamanya. Dengan pelbagai pilihan yang ada ini, sudah tentu ia akan menjadi satu keperluan kepada mereka untuk kekal cantik dan lebih berkeyakinan. Tetapi, tahukah mereka tentang bahayanya ia kepada kesihatan? Bagi mereka yang masih tidak tahu, mari kita sebarkan.

Plumbum merupakan bahan kimia yang telah digunakan sejak dahulu lagi. Ia digunakan di dalam 'lipstick' untuk menjaga supaya bibir dapat menahan 'oxidation', 'waterproof', dan 'long lasting'  terutama untuk yang berjenama dan diimport. Ia juga diklasikasikan sebagai logam berat yang tidak mempunyai faedah dari segi kesihatan dan disifatkan sebagai racun. Jikalau anda terhidu atau tersentuh sesuatu benda yang mengandungi bahan tersebut, ia boleh meresap masuk ke dalam tubuh badan anda dan kekal di dalamnya untuk tempoh yang lama. Melalui 'lipstick' kadang-kadang anda juga boleh tertelan ketika memakainya. Jadi, ia sangat berbahaya kepada kaum wanita kerana dapat menyebabkan keguguran, kerosakan otak dan lain-lain. Ingat, bukan semua 'lipstik' yang bebas dari bahan ini.

Walaupun ia membantu untuk menghasilkan warna yang lebih menarik pada bibir anda, akan tetapi ia turut memberi kesan kehitaman pada bibir anda jika anda sering memakainya. Hal ini akan menyebabkan wajah anda kelihatan sangat pucat. Keadaan ini terjadi kerana tidak lain dan tidak bukan disebabkan oleh pigmen warna dari 'lipstick' tersebut yang meresap ke dalam bibir anda apabila ia sering digunakan tanpa membersihkannya terlebih dahulu.

Ya, ia juga bahaya kerana boleh menyebabkan alergi itu muncul pada bahagian bibir anda dan membuatkan bibir anda menjadi bengkak yang teruk. Hal ini kerana terdapat bahan kimia di dalamnya yang tidak dapat diterima oleh individu yang mempunyai sistem ketahanan badan (antibodi) yang lemah. Oleh sebab itu, ia dapat membuatkan bibir anda cepat berasa gatal dan pecah lalu menjadikan bibir anda sudah tidak menarik lagi. Jika anda mendapat alergi tersebut, sila berhenti dari menggunakannya lagi. Anda boleh menggunakan madu atau pelembab bibir untuk merawatnya.

Merkuri merupakan satu bahan yang sangat berbahaya yang terkandung dalam produk kecantikan terutama produk kosmetik. Selalunya, ia terdapat dalam produk tiruan atau merkuri yang digunakan dalam produk tersebut adalah palsu. Ia sangat bahaya untuk kesihatan kita kerana boleh menyebabkan kanser. Elakkan dari membeli produk yang tiruan jika anda tidak mahu merisikokan nyawa anda pada masa hadapan.

Selain merkuri, ia juga mengandungi sejenis bahan bahaya lain iaitu 'retinyl palmitate' yang boleh menyebabkan kanser dan juga boleh mengganggu sistem reproduksi wanita. Untuk pengetahuan anda, bahan ini sangat bahaya untuk wanita yang hamil. Jadi, bagi wanita yang hamil, cubalah mencari 'lipstick' yang tiada kandungan tersebut ataupun jangan memakainya buat sementara waktu untuk mengelakkan bahaya kepada janin anda.

Jika sering menggunakannya, ia akan menyebabkan bibir anda menjadi pecah dan luka sehingga berdarah. Ini sangat menyakitkan kerana anda akan sukar untuk bercakap mahupun makan dan minum. Di samping itu, ia juga dapat membuat anda kurang berkeyakinan untuk berinteraksi dengan orang lain. Kalau luka tersebut semakin teruk, hati-hatilah kerana ia boleh menyebabkan jangkitan kuman di bibir anda. Sila banyakkan meminum air kosong dan elakkan dari kerap memakai 'lipstick' yang mengandungi bahan kimia yang banyak.

Justeru itu, ia menjadi bahaya kerana terdapat pelbagai jenis bahan kimia yang berbahaya di dalamnya. Anda dinasihatkan untuk sentiasa berwaspada dengan produk kosmetik masa kini kerana banyak di antaranya adalah tiruan. Sebelum membeli apa-apa jenis produk tersebut, sila baca dahulu kandungan yang terdapat di dalamnya dan jangan mudah terpengaruh untuk membeli. Anda boleh klik di sini untuk melihat contoh produk yang ada banyak bahan bahaya di dalamnya. Sayangi diri anda, kalau nak cantik jangan sampai menyeksa diri ya.


Jangan Beli Kerusi Kereta Kanak-Kanak Jenis Ini Untuk Anak Anda

Pada tahun 2015 dulu, Kerajaan kita telahpun mengumumkan yang syarat wajib penggunaan tempat duduk kanak-kanak pada kenderaan akan dikuatkuasakan pada tahun 2017 tetapi kemudian ditangguh pelaksanaannya ke tahun 2019.

Menurut kajian, sebanyak 43.8% bayi berumur 1 hingga 4 tahun dan 30.2% kanak-kanak berumur 5 hingga 9 tahun pernah terlibat dengan kemalangan dan ini menunjukkan kepentingan penggunaan kerusi yang sesuai untuk kanak-kanak.

Penggunaan kerusi yang betul boleh mengurangkan risiko kematian bayi sehingga 70%, kanak-kanak berumur 1 hingga 4 tahun sehingga 54% dan kanak-kanak berumur 4 hingga 7 tahun sehingga 59%.

Walaupun, begitu harus diingatkan, bukan semua jenis kerusi sesuai untuk kanak-kanak. Ada satu jenis yang sangat popular dijual di negara kita yang terbukti tidak selamat tetapi masih ramai orang membelinya kerana harganya yang murah. Dalam ujian yang dilakukan, hanya pada kadar kelajuan 40km/j sudah cukup untuk membuatkan bayi di yang diikat dengan tempat duduk jenis itu terhumban keluar kerana tali pengikatnya putus kerana hentakan. Kata Dr.Wong Shaw Voon, pengarah MIROS;

"Pengikat seperti itu akan rosak ketika impak berlaku, material dan bahan yang digunakan juga tidak mampu menampung kesan kemalangan,"

Tinjauan rambang kami mendapati ada ramai penjual yang menjual kerusi yang dimaksudkan dan memang menarik kerana harganya yang murah.

Kami secara peribadi menyarankan kepada pembaca Iluminasi agar membeli kerusi untuk anak anda yang menepati standard antarabangsa Euro ECE yang berlabel R-44. Para pembaca juga boleh membeli mana-mana kerusi yang dilengkapi dengan mekanisme pemegang ISOFIX tapi pastikan dulu kereta anda mempunya sistem tersebut.

Setakat ini, pihak kerajaan masih mensasarkan kewajipan penggunaan kerusi kanak-kanak sebelum tahun 2019 tetapi sebagai ibu bapa, amat baik kita mengambil langkah inisiatif sendiri dalam mengenakan kewajipan pada diri kita untuk menggunakannya. Makin banyak pula pakej pembelian kerusi kanak-kanak yang diwujudkan oleh pengeluar kereta apabila pembelian kereta dilakukan yang memungkinkan ibu bapa membeli kerusi dan harganya diserap ke dalam pinjaman kereta.

Kami menyarankan agar kita membudayakan penggunaan kerusi khas untuk anak-anak ketika mereka berada di dalam kereta kerana kita tidak mahu perkara buruk berlaku, pada anak-anak kita.


Apa Masalah Kita Dengan Fattah Amin?

Fattah menandatangani buku novel beliau, satu per satu, tangannya nampak mula letih. "Abang boleh jelaskan dekat saya tak apa salah saya? Ada saya salah cakap ke?" tanya Fattah.

Pengunjung di Pesta Buku makin panjang beratur. Dah hampir 3 jam dia duduk menandatangan buku beliau untuk peminat. "Saya tak faham bang kenapa orang benci sangat dengan saya? Saya ada buat kontroversi ke?" Fattah bertanya lagi. "Saya rasa paling kontroversi pun sebab hal-hal Neelofa tu je."

"Kau ni pun. Orang kita ni, macam tu la. Asal popular, ada rupa, berjaya pulak tu jual produk, kecaman tu kena sedia la terima, tak tau kenapa lumrah orang kita macam tu," jawab aku. "Kau pun hati tisu benar apa hal ni Fat?"

"Macam mana kita nak tahan telinga dengan mata dengar kritikan orang ni bang? Ada rahsia dia ke?" tanya Fattah.

"Rahsia? Mana ada rahsia apa-apa pun," kata aku. "Kau sabar aje lah."

"Saya hari-hari bangun tidur, bukak internet tengok orang maki saya! Bukan maki drama, produk, buku saya, novel saya. Maki saya! Saya tertanya juga la apa dosa saya dengan diorang," Fattah menukar pen lain. Pen hitamnya sudah kering dakwatnya.

"Dosa apa bendanya? Dah orang kita memang ramai yang jenis tak boleh tengok orang lain lebih sikit dari dia," jawab aku, malas nak layan.

Aku bangun nak beredar. "Dah la Fattah, malas aku layan kau. Jumpa aje asyik nak luah perasaan."

"Buku kau yang pertama tu macam haram, tak mau aku reviu. Setakat quote tengah berak fikir kemudian print jadi buku pun kau published, memang la kena kritik," kata aku. Fattah diam saja mendengar komen aku.

"Dari segi kualiti buku tu memang out la, tapi aku tak faham kenapa orang serang peribadi bila diorang nak kritik buku tu," jelas aku nak meredakan ketengangan. "Tapi buku kau tu jauh lagi baik daripada buku sajak indie tulisan orang kita yang aku baca la. Tah hapa-hapa sajak dengan puisi bangang pun diorang published."

"Cuma diorang tak femes dan tak kacak, sebab tu orang tak peduli," kata aku.

"Novel ni pulak?" tanya Fattah."Baru lancar dah kena kutuk ni bang."

"Sekarang ni semua orang senang sangat nak claim diri dia penulis, Fattah," jawab aku. "Kenapa kau tak boleh pulak claim benda sama pulak?"

"Bang, bang, bangun bang, subuh," kata Fattah tiba-tiba. Aku celikkan mata lalu kembali ke dunia nyata.


Hakim Ini Gemar Menjatuhkan Hukuman Pada Pesalah Dengan Cara Yang Kreatif

Michael Cicconetti, berumur 51 tahun adalah seorang Hakim di daerah Painesville, Lake County, Ohio.

Walaupun beliau adalah seorang Hakim bertaraf daerah dan kuasanya tidaklah besar mana, beliau amat terkenal sebagai seorang hakim yang menjatuhkan hukuman yang disifatkan sebagai "creative justice." Beliau lebih gemar memberi pesalah yang telah didapati bersalah, pilihan untuk memilih sendiri bentuk hukuman yang dijatuhkan atau masuk ke penjara.

Bentuk-bentuk hukuman yang beliau jatuhkan selalunya tidak bersifat konvensional. Berikut adalah contoh-contoh hukuman yang beliau telah jatuhkan sebagai hakim kepada pesalah yang telah disabitkan kesalahan.

Michelle M.Murray, 25 tahun didapati telah meninggalkan 35 ekor anak kucing di dalam hutan di Ohio sekitar bulan September 2005.

Pada 19 September, seorang renjer hutan menjumpai anak-anak kucing tersebut, ada yang dah meninggal dan beberapa ekor pula menghadapi masalah pernafasan. Pemilik anak kucing tersebut dikenal pasti berdasarkan kolar yang mempunyai nombor identifikasi, yang merujuk kepada Murray.

b. pakej hukuman 14 hari penjara, 15 hari tahanan rumah, wajib memberi sumbangan kepada rumah kebajikan dan diwajibkan untuk tinggal bersendirian di dalam hutan selama satu malam tanpa makanan, bahan bacaan atau peranti hiburan.

Murray memilih hukuman yang kedua untuk mengelakkan ke penjara selama 90 hari. Murray kemudian duduk di dalam hutan selama satu malam atas kesalahan yang dilakukannya. Harap tidak ada hantu anak kucing mengganggu beliau pada malam itu.

Seorang lelaki bernama Michael Sutton, 23 didapati bersalah kerana membuang anak anjingnya dari rumahnya yang berada ditingkat enam blok bangunan, atas alasan anak anjing tersebut berak di atas katil beliau. Anak anjing tersebut dibaling keluar melalui tingkap lalu jatuh ke dalam tong sampah yang berada di bawah. Keadaan bangkainya dikata mengerikan.

Menegaskan yang tindakan Sutton adalah tindakan tidak berperikemanusiaan, Hakim Cicconetti ingin menghukum Sutton dengan memasukkan beliau ke tong sampah dan diperintah duduk di dalam itu mengikut tempoh tertentu. Walau bagaimanapun, hasrat Hakim Cicconetti tidak kesampaian kerana itu adalah kes jenayah Sutton yang kedua, membuatkan hukuman lebih berat terpaksa dijatuhkan kepada Sutton.

Jon Tarase didapati bersalah kerana memandu dalam keadaan mabuk. Tarase, 23, mengaku bersalah atas tuduhan tersebut dan mengaku menyebabkan kecederaan pada sepasang suami isteri yang berada di dalam sebuah kereta yang dilanggar oleh Tarase.

a. Penjara selama 5 hari sebagai tambahan ke atas 60 hari hukuman lokap yang sudah dikenakan ke atas beliaub. Perlu menghadiri kursus mengenai ketagihan alkohol. Tarase juga diwajibkan untuk ke hospital atau bilik mayat bagi melihat dengan mata sendiri dua sampel mayat yang menjadi mangsa kes kemalangan. Tarase memilih untuk mengikuti kursus dan menjenguk mayat supaya beliau tidak ke penjara.

Victoria Bascom menaiki sebuah teksi bersama 4 kawannya untuk pulang selepas mengunjungi sebuah bar dengan perjalanan sejauh 58km dari Cleveland ke Painesville.Sampai di destinasi, beliau turun bersama seorang lagi rakannya. Bascom memberitahu yang dua lagi rakannya yang masih di dalam teksi itu yang akan membayar tambang perjalanan. Walaupun begitu, kedua-duanya tidak mampu membayar tambang. Pemandu teksi itu mengetuk pintu rumah Bascom dan polis pun dipanggil untuk membantu.

Selepas disiasat, mahkamah mendapati Bascom bertanggungjawab untuk membayar tambang tersebut. Bascom didapati bersalah kerana gagal membayar kos perjalanan teksi tersebut. Hukuman untuk Bascom adalah penjara 60 hari. Hakim Cicconetti juga memberikan opsyen kepada Bascom hukuman berjalan kaki sebanyak 58 kilometer dalam 48 jam yang ditetapkan mahkamah. Bascom memilih untuk berjalan kaki. Mahkamah memasangkan alat GPS pada tubuhnya untuk memastikan hukuman diselesaikan dengan betul dan Bascom pun berjalan di sekeliling bandar. Dikhabarkan dia perlu berpusing sekeliling bandar sebanyak 40 kali.

Seorang wanita berumur 20 tahun bernama Diamond T.Gaston didapati bersalah menyerang seorang lelaki dengan penyembur lada. Beliau diberikan pilihan sama ada mahu menghabiskan 30 hari di dalam penjara atau membenarkan mangsa serangan beliau menggunakan penyembur lada pada muka beliau, sebagai ganti hukuman.

Gaston ketakutan kerana tahu kesan kesakitan yang terjadi tetap memilih untuk ditembak dengan penyembur lada, untuk mengelakkan penjara. Bagaimanapun, semuanya berakhir dengan gembira kerana penyembur lada yang digunakan untuk menyembur Gaston sebenarnya hanyalah air. Satu mahkamah ketawa melihat ketakutan Gaston sebelum disembur dan semuanya dirakam dalam video. Selepas "disembur" Gaston tetap dikenakan hukuman 3 hari kerja komuniti dan diletakkan dibawah tempoh percubaan selama 4 bulan.

Ada banyak lagi contoh lain yang menunjukkan hukuman kreatif yang dilaksanakan oleh Hakim Cicconetti,tapi untuk menyenaraikan semuanya memerlukan artikel yang berjela-jela panjangnya. Adakah hukuman seperti ini mampu membuatkan anda takut nak melakukan semula kesalahan? Jawapannya ada pada diri masing-masing.


Cara Untuk Menarik Balik E-mel Yang Tersalah Hantar

Masalah. Memang masalah jika anda tersalah hantar e-mel. Mesti ramai di antara kita pernah melakukan kesilapan ini walaupun sekali. Sama ada tersalah hantar pada orang lain, atau belum habis tulis dah terhantar, mahupun menyesal selepas terklik "send".

Jangan risau, nasib baik ada cara untuk menarik balik e-mel yang anda telah hantarkan. Bagi pengguna Gmail dan Hotmail, kedua-duanya mempunyai cara untuk menarik balik, walaupun had tempoh maksima 30 saat sahaja. Lebih baik daripada tak boleh tarik balik kan?

Jom tengok cara untuk tarik balik e-mel yang anda dah hantar.

1. Sebelum anda boleh menggunakan fungsi menarik balik e-mel, anda terlebih dahulu perlu mengaktifkannya.

2. Klik pada butang berbentuk gear di penjuru kanan skrin Gmail anda.

5. Klik pada kotak "Enable Undo Send" untuk mengaktifkan "Undo Send".

6. Pilih tempoh yang anda inginkan untuk menggunakan fungsi ini, daripada 5 saat hingga 30 saat.

Untuk memastikan ianya berfungsi, cuba anda hantar e-mel pada diri sendiri. Selepas klik "Send", sepatutnya mesej ini akan keluar pada bahagian atas skrin Gmail anda.

Ingat, anda hanya baru mengaktifkan fungsi ini. Jika tiba-tiba kotak pada "Enable Undo Send" tidak ditanda ketika anda mahu menghantar e-mel, mungkin nasib anda tidak baik.

Satu lagi, anda perlu ingat, untuk menarik balik e-mel yang telah dihantar, anda hanya mempunyai maksima 30 saat. Jika anda terlambat untuk menarik balik e-mel yang anda hantar, lebih daripada 30 saat, tiada apa yang boleh dilakukan lagi selain menyesal. Jadi, fikir betul-betul sebelum menghantar e-mel jika tidak mahu kejadian tidak diingini berlaku.

1. Sama seperti Gmail, anda perlu mengaktifkan fungsi "Undo Send" terlebih dahulu sebelum menggunakannya.

5. Kemudian pada kolum "Automatic Processing", klik pada "Undo Send".

6. Klik pada "Let me cancel...." dan pilih tempoh masa yang anda inginkan daripad 5 saat hingga 30 saat.

Untuk memastikan ianya berfungsi, cuba anda hantar e-mel pada diri sendiri. Selepas klik "Send". Berbeza dengan Gmail tadi, selepas anda klik "Send", Hotmail akan mengambil masa untuk menghantar e-mel tersebut mengikut tetapan tempoh yang anda pilih. Jika anda memilih 30 saat, Hotmail akan mengambil masa 30 saat untuk menghantar email tadi. Jika anda ingin membatalkan, klik "Undo".

Jadi, harap-harap anda faham akan cara dan bagaimana menggunakan fungsi ini, agar dapat mengelakkan perkara yang tidak diingini. Selamat mencuba!


Kisah Ahli Ibadah Yang Membandingkan Amalannya Selama 500 Tahun Dengan Rahmat Allah

Sesungguhnya, hidup kita di dunia adalah semata-mata bergantung kepada rahmat Allah S.W.T. Tanpa rahmat-Nya, binasalah hidup kita. Seringkali kita terlupa akan nikmat yang diberikanNya dan menyangka apa yang kita dapat, sama ada kekayaan harta atau sebagainya, adalah hasil daripada titik peluh dan kerja keras sendiri. Namun, kita tidak sedar semua itu adalah rahmat dan ihsan kurniaan Allah S.W.T.

Ramai yang berusaha, namun tidak diberikan kekayaan. Dan juga ramai yang tidak berusaha, diberikan kemewahan dalam hidup. Semuanya diberikan bersebab. Jika kita tidak dikurniakan sesuatu walaupun sudah berusaha dan patuh perintahNya, berkemungkinan Allah S.W.T mahu menguji kesabaran dan keimanan kita kepadaNya. Dan juga jika kita tidak berusaha dan tidak patuh kepadaNya namun tetap diberikan hidup yang senang-lenang, berkemungkinan kemewahan itu bertujuan untuk menyesatkan kita. Oleh itu, kita haruslah sentiasa bermuhasabah diri.

Terdapat sebuah kisah tentang seorang ahli ibadah yang ingin masuk ke dalam syurga hanya dengan amalannya. Mari kita selami kisah ini dan ambil teladan.

Dari Jabir bin Abdullah, dia berkata "Suatu hari kami keluar bersama Rasulullah S.A.W. Di tengah perjalanan baginda bersabda. "Sebentar tadi Jibril datang kepadaku, dan berkata: "Wahai Muhammad, dahulu kala Allah mempunyai seorang hamba yang sangat soleh. Dia beribadah kepada Allah selama lima ratus tahun. Seluruh hidupnya diabadikan hanya kepada Allah. Dia tinggal di puncak sebuah gunung yang terletak di tengah lautan. Luas dan tinggi gunung tersebut sekitar tiga puluh hasta, sementara lautnya terbentang luas sekitar empat ribu farsakh.

Tidak jauh dari tempat dia beribadah, di kaki gunung, keluarlah air tawar sebesar jari yang keluar dari celah-celah batu sebagai tempatnya menghilangkan rasa haus. Di tempat tadi juga ada sepohon delima yang setiap malam mengeluarkan buahnya. Apabila petang hari tiba, dia turun dari puncak guung menuju kepada air tawar tadi untuk mengambil wudhu sekaligus meminum dan memakan buah delima sebagai mengisi perutnya yang kosong. Setelah itu dia kembali beribadah. Demikianlah rutinnya sehari-hari

Suatu hari dia memohon kepada Allah agar dimatikan dalam keadaan sujud, lalu Allah mengabulkan permintaannya itu. Dia pun mati dalam keadaan sujud. Ketika dia sudah berada di hadapan Allah (pada hari Kiamat), Allah kemudian berfirman: "Wahai hamba-Ku, masuklah ke dalam syurga dengan rahmat-Ku,". Hamba itu menjawab, "Ya Allah, aku masuk ke dalam syurga kerana amalku, bukan kerana rahmat-Mu,". Allah kembali berfirman: "Wahai hamba-Ku, masuklah ke dalam syurga dengan rahmat-Ku,". Hamba tadi kemudian menjawab kembali, "Ya Allah, bukan kerana rahmat-Mu aku masuk ke dalam syurga, melainkan kerana ibadahku. Aku habiskan seluruh umurku hanya untuk beribadah kepada-Mu,".

Allah lalu berfirman: "Hamba-Ku ini membandingkan nikmat yang telah Aku berikan dengan amal ibadah yang telah dilakukannya. Ketahuilah wahai hamba, nikmat penglihatan sahaja yang Aku berikan kepadamu itu cukup untuk membalas amal ibadahmu yang lima ratus tahun itu, belum lagi dengan nikmat-nikmat-Ku yang lain,". Allah berfirman lagi: "Baiklah wahai hamba, mendekatkanlah dan jawablah pertanyaan-pertanyaan-Ku ini. Wahai hamba, siapakah yang telah menciptakanmu dari tiada?". Hamba itu menjawab: "Engkau ya Allah." Allah kembali bertanya: "Siapa yang memberimu kesihatan sehingga kau dapat beribadah selama lima ratus tahun?". Hamba itu kembali menjawab: "Engkau ya Allah,".

Allah kembali bertanya: "Siapa yang menempatkanmu di tengah lautan sehingga kau dapat beribadah dengan tenang? Siapa pula yang telah mengeluarkan air tawar sebagai tempatmu minum padahal kau berada di tengah lautan yang masin airnya? Siapa pula yang telah mengeluarkan buah delima dari pohonnya yang selalu berbuah setiap hari sebagai makananmu padahal buah itu (sepatutnya) ada setahun sekali? Siapa pula yang mematikan ketika kau sedang sujud?" Hamba itu menjawab: "Engkau ya Allah". Allah kembali berfirman: "Semua itu adalah rahmat-Ku, dan kerananya (rahmat) pula Aku memasukkanmu ke dalam syurga-Ku. Engkaulah hamba-Ku yang paling beruntung, kerananya masuklah ke dalam syurga." Hamba itu kemudian masuk ke dalam syurga Allah.

Demikianlah sebuah kisah yang sangat bermanfaat dan perlu kita ambil pelajaran darinya bahawa sebesar mana pun amal yang kita lakukan, tidaklah terbanding dengan nikmat-nikmat yang telah dikurniakanNya. Jika kita solat seharian 24 jam sekalipun, masih tidak boleh membayar segala nikmat yang Allah berikan. Sedangkan tangan yang mengangkat takbir dan mulut yang membaca kalimah Allah ketika kita bersolat itu sahaja adalah pemberian Allah. Tanpa semua itu, bukan sahaja solat, malah bernafas pun kita tak mampu.


Benarkah Ais Ketul Yang Keruh Warnanya Tidak Baik Untuk Kesihatan?

Dengan cuaca yang semakin bertambah panas di Malaysia, kita tidak dapat mengelak daripada meminum minuman yang berais. Sememangnya minuman berais dapat melegakan haus dan dahaga pada tekak kita. Bukan itu sahaja, ia malah seakan-akan memberikan kesegaran dan tenaga kepada badan kita.

Jika anda kerap meminum minuman berais, pasti anda menyedari perbezaan pada ais-ais ketul tersebut. Ada yang jernih, dan juga ada yang keruh di dalamnya. Tetapi, jika anda pernah makan di restoran-restoran yang mahal, pastinya anda perasan bahawa ais ketul yang digunakan adalah sangat jernih dan seolah-olah seperti air.

Namun, terdapat banyak pendapat mengenai kebersihan ais ketul yang kita minum setiap hari. Seperti yang anda mungkin pernah dengar, struktur warna ais dikatakan berkait dengan kualiti air yang digunakan untuk menghasilkannya. Ada yang mengatakan warna ais ketul yang kabur dan keruh di dalamnya bermakna ais itu diperbuat daripada air yang tidak selamat untuk diminum. Sejauh manakah kebenaran pendapat ini? Adakah ia benar?

Pendapat itu sebenarnya  tidak tepat yang seperti yang dikhabarkan. Jika anda tak percaya, anda boleh cuba menguji kebenaran pendapat ini dengan menggunakan air yang paling bersih anda boleh dapat, seperti air yang ditapis oleh penapis dirumah anda. Berkemungkinan besar ais ketul yang terhasil adalah ais ketul yang lebih kurang sama seperti anda minum di kedai, kabur dan putih di bahagian dalamnya, tak kiralah sebagus atau sebersih mana air yang anda gunakan. Sejernih mana ais yang anda hasilkan, tidak boleh dibandingkan dengan ais yang anda lihat dalam iklan komersial atau restoran-restoran mahal.

Di dalam air yang biasa kita minum, terdapat banyak bendasing yang tidak boleh dilihat dengan mata kasar. Tapi jangan panik, apabila dikatakan terdapat bendasing, ia tidak semestinya bermaksud kuman dan bakteria. Air mengandungi banyak bendasing dan apa sahaja yang dijumpai di dalam air dinamakan sebagai bendasing, walaupun banyak di antara mereka memberi manfaat kepada kesihatan kita. Bendasing-bendasing yang terkandung dalam air juga memberikan rasa yang berlainan kepada air.

Antara bendasing-bendasing yang biasa dijumpai di dalam air termasuklah kapur, kalsium, florida, nitrat, magnesium dan beberapa elemen organik lain. Oleh kerana bendasing-bendasing ini adalah mustahil untuk dihapuskan atau ditapis melalui proses penapisan biasa, apabila anda membekukan air ini menjadi ais, segala bendasing yang terkandung dalam air akan terkumpul di tengah-tengah menyebabkan ais tersebut kelihatan putih di kawasan tengahnya. Namun, ini bukanlah penyebab utama ais menjadi keruh dan keputihan di tengahnya.

Apabila anda ingin menghasilkan ais ketul di rumah, anda tentunya akan memasukkan sejumlah air ke dalam bekas dan memasukkanya ke dalam peti sejuk. Air biasanya mengandungi udara yang terlarut di dalamnya. Buktinya, jika anda membiarkan segelas air di atas meja, anda boleh melihat gelembung udara terbentuk di dalam air tersebut. Disebabkan oleh proses pembekuan biasa berlaku dengan cepat, lebih-lebih lagi jika peti ais anda disetkan pada suhu yang sangat rendah dan menggunakan bekas ais logam, udara yang terlarut di dalam air tadi tidak sempat keluar, dan menghasilkan buih udara yang terperangkap di dalam struktur kristal ais.

Selaim itu, ketika proses pembekuan sedang berlaku, bahagian luar air/ais tersebut akan menyejuk dan membeku terlebih dahulu, dan menyebabkan buih-buih udara ini tertolak ke bahagian dalam ais, lalu menghasilkan ais yang warna putih didalamnya.

Pembuat ais yang khusus menghasilkan ais yang jernih dengan membekukan air secara berlapis dan berperingkat untuk memastikan buih udara tidak terhasil di dalam ais tersebut. Selain itu, proses ini mengambil masa yang lebih lama daripada penghasilan ais ketul biasa kerana ia disejukbekukan secara perlahan-lahan, dan proses ini membenarkan udara yang terlarut di dalam air sempat keluar daripada air tersebut, lalu menghasilkan ais yang jernih.

Jadi, jika anda ingin menghasilkan ais yang jernih, cuba anda masak air tersebut terlebih dahulu, kalau boleh dimasak dua kali, dan membekukannya dengan perlahan-lahan. Anda akan mendapat ais yang lebih jernih. Konklusinya, ais yang keruh dan tidak jernih bukanlah penentu bahawa ais itu berbahaya dan memudaratkan kesihatan.


5 kisah mistik yang terkenal di Malaysia tapi terbukti sekadar "hoax"

Kisah ini masih baru dan segar di Malaysia di mana seorang Raja Bomoh, Ibrahim Mat Zin (80 tahun) mampu melihat situasi sebenar yang telah berlaku kepada pesawat MH370. Walaupun ramai yang menjadikan beliau sebagai bahan jenaka di laman sosial, namun ada juga segelintir yang percaya dengan pembohongan beliau.

Baru-baru ini, Ibrahim Mat Zin juga dikatakan telah menjalankan ritual bagi mengelakkan nuclear dari pihak kerajaan Korea Utara dengan hanya menggunakan kelapa dan buluh. Perkara ini memang membodohkan dan melemahkan lagi mentaliti masyarakat yang mudah percaya dengan perkara-perkara mistik ini.

Sehinggalah pada tanggal 25 April 2017, barulah tular di media sosial bahkan di media utama dimana Ibrahim Mat Zin mengaku yang beliau hanya berbohong kepada semua orang kerana beliau disuruh oleh VIP yang beliau tidak mahu mendedahkan identitinya. Beliau patut bersyukur dilahirkan sebagai rakyat Malaysia. Sekiranya beliau dilahirkan di Papua New Guinea, sudah tentu mereka akan mengatakan beliau adalah seorang ahli sihir dan dibakar hidup-hidup.

Video pengakuan Ibrahim Mat Zin bahawa beliau hanya menipu orang ramai.

Kisah mengenai Ustaz Arif ini popular pada tahun 90an. Ramai yang tertipu dengan muslihat beliau termasuklah artis-artis di Malaysia seperti Amir Ukays dan lain-lain. Ada juga yang menggelarkan beliau sebagai "Mahaguru" kerana begitu taksub dengan kehebatan beliau mengalirkan elektrik melalui badan, makan kaca, dan bermacam-macam lagi.

Apa yang menariknya ialah Ustaz Arif mengaku bahawa beliau juga adalah pakar dalam ilmu persilatan, dan perubatan Islam. Ini adalah sentimen yang dimainkan oleh beliau untuk mendapat pengaruh dan kepercayaan orang ramai. Hal ini berlanjutan hampir sepuluh tahun sehinggalah media siaran dari Korea datang ke Malaysia untuk menyiasat sendiri tentang keajaiban beliau pada tahun 2006.

Video berdurasi hampir 20 minit dari media penyiaran Korea itu (V1, V2)memberi penjelasan yang sangat bagus bagi membuktikan bahawa Ustaz Arif adalah seorang penipu. Rupa-rupanya beliau banyak mengambil teknik silapmata dari buku silapmata kuno era 70an. Pusat perubatan beliau di Bandar Baru Ampang kini telahpun ditutup dan tidak lagi beroperasi.

Siapa tidak kenal dengan Mona Fandey, atau nama sebenar beliau Maznah Ismail seorang penyanyi dan tersenarai sebagai top 10 penjenayah di Malaysia. Nama Allahyarham mula melonjak naik apabila terlibat dalam satu kes pembunuhan ahli politik terkenal, Dato Mazlan Idris pada tahun 1993. Beliau telah dijatuhi hukuman gantung sampai mati pada tahun 2001.

Pada waktu ini, media utama banyak memainkan sentimen mistik ini sahaja kerana kisah-kisah mistik sangat laris dan mendapat sambutan ramai. Banyak penulis menulis buku tentang Mona Fandey dan kehebatan sihirnya, jin, dan bermacam-macam lagi.

Pada zaman inilah bagi penulis, zaman yang sangat kritikal dalam pembodohan masyarakat. DItambah dengan kurang kesedaran tentang matlamat media. Masyarakat bukannya tahu media hanya mahu mendapatkan keuntungan semata-mata. Fitnah atau tidak mereka bukannya peduli.

Sehinggalah pada tahun 2015, bekas pegawai penjara yang pernah menjaga Mona Fandey bernama Sarjan Azizah telah menceritakan hal sebenar kepada wartawan MalaysianDigest. Sebenarnya tak ada pun perkara-perkara mistik yang berlaku sepanjang menjaga Mona Fandey. Kisah dia boleh keluar dari penjara guna jin pun semuanya bohong semata-mata. Selepas kematian Allahyarham Mona Fandey, cerita mengenai beliau digantung berkali-kali kerana tapi tak mati pula tersebar.

Kisah ini dipopularkan oleh satu majalah paling sampah dimuka bumi. Majalah ini sangat gemar memainkan isu-isu khurafat untuk memperbodohkan masyarakat semata-mata untuk mengaut keuntungan. Penulis tak mahu sebut nama Majalah itu, biarlah menjadi rahsia. Pada ketika ini, sebut sahaja nama David Copperfield, pasti anda akan merasa seram sejuk kerana kononnya David Copperfield memohon pertolongan dari Ifrit untuk melakukan sihir yang dikaburi dengan nama 'silapmata'.

Anda boleh membuat carian di Google dengan kata kunci "Copperfield Ifrit". Boleh dilihat banyak blog-blog masih menyimpan artikel-artikel yang tidak bermoral itu. Ada juga bomoh dan dukun yang mengaku pernah berkomunikasi dengan jin milik David Copperfield. Hakikatnya kisah perjanjian dengan syaitan untuk dipentaskan dalam pementasan ini hanya kisah yang dicilok dari komik Johny Blaze (Ghost Rider) 1972. Kelakar bukan?

Dan Top #1 untuk carta kisah mistik palsu ini adalah kisah Allahyarham Haron Din bawa sekumpulan jin naik bas untuk dibuang ke lokasi tertentu. Kisah ini ada banyak versi. Ada yang kata Haron Din bawa sendiri bas itu dan ada yang kata ada seorang lagi individu lain yang memandu bas. Paling best, kisah ini ditokok tambah dengan ajinomoto sesedap rasa kononnya Allahyarham Haron Din dah pesan kepada pemandu bas agar jangan toleh ke belakang namun beliau dengan tidak sengaja terpandang cermin pandang belakang lalu ternampaklah sekawanan jin sedang senyum kepadanya.

Namun bagi pentaksub kisah mistik, mereka tetap mahu percaya dengan cerita karut marut ini. Mereka (pentaksub) akan mengatakan bahawa kisah ini sepatutnya menjadi rahsia. Sebab itulah Allahyarham Haron Din tak mahu mengaku kebenarannya agar masyarakat tak jadi gelabah. Sekiranya anda salah seorang daripada mereka, bertaubatlah selagi masih ada kesempatan.


Banyak Atau Sikit Harta, Yang Penting Jangan Miskin Jiwa

Dalam hidup zaman moden ini, ramai di antara kita yang hanya mengejar kekayaan dunia. Seseorang itu dikatakan berjaya apabila berpangkat besar, berkereta mewah dan mempunyai rumah seperti mahligai. Dan seseorang itu dikatakan gagal apabila tidak mempunyai harta sebanyak orang lain, berkereta biasa dan rumah yang kecil. Jika seseorang itu berharta dan kaya wang ringgit, akan dikategorikan sebagai berjaya oleh masyarakat. Harta sebenarnya boleh dikategorikan sebagai ganjaran daripada Allah, dan juga sebagai ujian daripada Allah. Seperti mana Rasulullah S.A.W pernah bersabda :

"Sesungguhnya setiap umat memiliki ujian, dan ujian umatku adalah harta." [HR. Tirmidzi, No.2336]

Bagaimana harta itu dikatakan sebagai ujian? Bagi sesetengah orang, mereka merasakan apa yang mereka dapat itu sebenarnya hasil dari titik peluh dan kerja keras mereka sendiri. Yang sebenarnya, rezeki yang kita dapat itu hanyalah ihsan Yang Maha Memberi. Jika sekuat manapun kita berusaha, tanpa ihsan dan kurniaanNya, kita tidak akan dapat apa yang kita kejarkan. Apa yang dikatakan harta itu adalah ujian apabila harta yang mereka dapat itu bukan memberikan kesyukuran dalam jiwa, tetapi lagi menyesatkan dan merosakkan.

Ramai yang sedia maklum, apabila seseorang itu miskin harta, di dalam hati mereka mengatakan jika mereka kaya suatu hari nanti, mereka akan menolong orang susah. Namun apa yang terjadi adalah selepas mereka berjaya mengecapi kesenangan, mereka malah sombong dan bongkak, dan mengatakan apa yang mereka kecapi itu hasil usaha mereka. Dan mereka yang miskin itu adalah hasil daripada kemalasan mereka sendiri. Alangkah hinanya mereka ini kerana dengan harta tersebut telah membuatkan mereka takbur dan lupa diri. Inilah yang dikatakan harta itu sebagai ujian.

Sememangnya benar ramai di antara kita ini tidak dapat membezakan antara kegembiraan, kebahagiaan dan ketenangan jiwa. Ramai yang tidak pernah menikmati kebahagiaan, walaupun mereka sering menikmati kegembiraan. Kegembiraan belum menjamin kita boleh merasakan kebahagiaan dan ketenangan jiwa.

Berapa ramai orang yang tidak kaya harta, hidup cuma sederhana, namun bahagia disisi orang tersayang, dan jiwanya tenang dengan apa yang dikurniakan Tuhan. Mempunyai anak-anak yang soleh, masa yang berkualiti dan rezeki yang halal. Walaupun tidak berharta, masih mampu bersedekah dan membantu yang memerlukan. Bagi mereka, itulah kegembiraan dan kebahagiaan sebenar. Semua serba cukup. Apabila kita bersyukur dengan nikmat Allah, sedikit pun kita merasakan banyak.

Dan ramai orang yang memiliki kekayaan harta, namun tidak merasakan ketenangan. Senantiasa berasa gundah gulana memikirkan harta, kedudukan dan pangkatnya. Bergaji besar, berkereta mewah, makanan yang lazat, tilam yang empuk, serta dihormati oleh manusia lainnya, namun kebahagian dan ketenangan jiwa belum tentu hadir di antara kemewahan yang dimilikinya. Hidup dalam kegelisahan, serba tak cukup dan tiada rahmat dalam keluarga. Walaupun dengan harta yang banyak, namun kedekut untuk membantu mereka yang susah, takut mereka akan jatuh miskin jika memberi, dan berfikiran bahawa yang miskin itu miskin kerana kemalasan mereka sendiri. Harta mereka telah membuatkan hati mereka gelap dan lupa pada Tuhan yang memberi.

Islam tidak pernah memusuhi harta, malah digalakkan umatnya menjadi kaya, supaya boleh saling membantu yang miskin dan meringankan beban mereka yang memerlukan. Namun, harta bukanlah satu alat yang boleh memberikan ketenangan kepada jiwa. Malah, terlalu banyak manusia yang diazab oleh Allah untuk mengurusi harta dan anak mereka. Seperti dalam firman Allah S.W.T tentang golongan munafik :

"Oleh karena itu, janganlah engkau tertarik kepada harta benda dan anak-anak mereka, (karena) sesungguhnya Allah hanya mau menyiksa mereka dengan harta benda dan anak-anak itu dalam kehidupan dunia."  (Surat At-Taubah 9:55)

Ramai di antara kita menyalah tafsirkan kebesaran Allah dengan menyangka harta, pangkat dan kuasa adalah segalanya. Kita menganggap sesiapa yang miskin dan tidak berpangkat itu tidak mendapat kurnia Allah S.W.T. Seolah-olah kurnia Allah itu hanya milik mereka yang kata dan berpangkat besar. Ini merupakan syirik kecil. Harta dan kekuasaan dapat memberikan ketenangan jiwa dan kebahagiaan hati, jika dikendalikan dengan betul. Namun, jika disalahgunakan, pasti akan berbalik menjadi penyebab derita dan sengsara. Juga terdapat ramai manusia kini, seolah-olah menyembah manusia yang lainnya sehingga ke tahap memuakkan, semata-mata mahukan kehidupan dunia yang sementara.

Pernah diceritakan oleh Buya Hamka, pada suatu hari ketika beliau dan seorang yang ternama dan kaya harta sedang berada di dalam kereta mewah orang tersebut, melalui kawasan sawah padi. Tiba-tiba orang kaya tadi terlihat seorang petani yang sedang berehat seketika. Lalu datang isterinya membawa makanan lalu menghidangkan kepadanya makanan tengahari. Walaupun makanan itu kelihatan biasa sahaja dan tidak mewah, namun ia dimakan oleh petani itu dengan penuh selera. Kemudian orang kaya bersama Hamka itu seraya berkata : "Wahai Buya, aku mempunyai rumah yang sangat besar dan kenderaan yang serba mewah, namun tidak pernah aku menikmati makanan sebagaimana petani tadi menikmatinya,". Begitu lah Allah yang Maha Besar membagi-bagikan nikmatNya.

Ketika si miskin sedang berdengkur dalam tidur yang nyenyak di rumah serba sederhananya, entah berapa ramai orang-orang kaya yang masih terjaga memikirkan hal dunia di atas tilam yang empuk. Ketika mana si miskin sedang enak menikmati sebungkus nasi yang dibalut dengan daun pisang, entah berapa ramai orang yang kaya tidak dapat menikmati makanan yang lazat yang terhidang.

Siapa yang dihidangkan makanan yang sedap dan lazat, lidahnya belum tentu dapat menikmati kelazatan makanan tersebut. Sesiapa yang dikurniakan rumah yang serba mewah, belum tentu dikurniakan kenikmatan tinggal di dalamnya.

Sekali lagi Islam tidak memusuhi harta, namun manusia hendaklah tahu bersyukur atas segala kurniaan Allah SWT kepadanya. Cuma perlu kita fahami bahawa tujuan makanan dan tempat tinggal yang mewah itu hanyalah kesedapan dan kenikmatan. Tidak semua yang memiliki kemewahan, dapat menikmatinya, dan tak semua yang tidak memilikinya, akan terhalang merasai kenikmatannya. Begitulah kuasa Allah yang Maha Besar.

Jadi, kita sebagai hambaNya yang hina, perlulah senantiasa bersyukur atas segala nikmat yang diberikannya. Ingatlah, rezeki itu bukanlah semata-mata wang ringgit dan harta kekayaan, sihat itu rezeki, bahagia itu rezeki, kelapangan masa itu rezeki, disayangi itu rezeki, malah, apa jua yang diberikan kepada kita itu dinamakan rezeki. Janganlah kita sesekali sombong dengan manusia hanya kerana kita diberikan nikmat yang lebih, dan jangan sesekali berburuk sangka kepada Allah dengan tidak mensyukuri nikmatnya.

Sesungguhnya kekayaan itu bukanlah terletak pada banyaknya wang dan harta, tetapi kekayaan itu adalah kekayaan dan ketenangan jiwa. Sama-sama kita muhasabah diri.


Cara Buat Duit Dengan Jual 'Sampah'

Selalu kita dengar yang barang-barang yang boleh dikitar semula seperti tin aluminium, besi, surat khabar, kertas, kotak dan botol-botol plastik boleh dijual untuk kita mendapat sedikit duit poket. Namun begitu, ramai sebenarnya berkeinginan untuk berbuat begini tetapi tidak tahu caranya.

Walaupun kerajaan selalu melaungkan slogan-slogan kitar semula, ianya kurang mendapat sambutan kerana orang ramai yang ingin terlibat dalam aktiviti kitar semula tidak tahu apa yang perlu mereka buat dengan sampah mereka yang boleh dikitar semula ini. Ada yang bersemangat pada awalnya, namun hilang motivasi kerana tiada pulangan semula kepada mereka selepas mereka penat-penat mengumpul dan mengasingkan barang yang boleh dikitar semula yang kemudiannya diangkut oleh lori sampah begitu sahaja.

Jadi, bagaimanakah caranya untuk kita buat duit dengan menjual ‘sampah’ ini?

Perkara paling penting sekali untuk buat duit dengan jual barang kitar semula adalah kita kena ingat yang barang yang kita jual ini sebenarnya sangat rendah nilainya dan tak diinginkan oleh orang. Bahasa kasarnya, sampah.

Sekiranya kita mengumpul berguni-guni barang kitar semula ini dan kemudiannya kita jual dan cuma dapat beberapa ringgit, janganlah menjadi lemah semangat. Kita kena ingat yang barang yang kita jual tadi kalau terus dibuang ke dalam tong sampah, satu sen pun kita tak dapat.

Lagi satu, jangan malu. Kita bukannya buat kerja haram seperti mencuri, meragut atau mengedar dadah. Kita Cuma buat kerja yang menyelamatkan alam sekitar.

Sebenarnya tempat mengitar semula sampah ini ada di merata-rata. Namun begitu ianya tidak begitu menonjol kerana tiadanya papan tanda yang megah. Selalunya tempat mengitar semula sampah ini akan menggantung tin-tin kosong di hadapan premis mereka.

Carilah tempat kitar semula yang dekat dengan rumah anda atau berdekatan dengan laluan yang anda selalu pakai untuk ke pejabat atau ke kedai runcit. Dengan ini, anda boleh singgah sahaja ke tempat ini dalam perjalanan ke destinasi anda tanpa membazirkan duit minyak. Sudahlah cuma dapat beberapa ringgit sahaja, habis ditabur di jalan sahaja.

Jangan malu untuk bertanya kepada operator tempat kitar semula tadi berapakah harga jualan untuk setiap jenis barang. Harga ini akan berubah-ubah setiap masa, jadi pastikan anda jual ‘sampah’ anda pada masa harganya sedang naik.

Harga untuk kertas adalah dalam lingkungan 40 sen ke 50 sen untuk setiap kilogram. Ada tempat yang memberikan harga lebih tinggi untuk kertas putih atau kotak, dan harga yang lebih murah untuk kertas yang berwarna seperti majalah atau surat khabar. Ada juga tempat yang memberikan harga yang sama untuk apa jua jenis kertas.

Harga untuk botol plastik adalah dalam lingkungan 80 sen ke RM 1 untuk setiap kilogram. Walaupun harganya lebih tinggi, perlu diingat yang botol plastik memerlukan lebih banyak ruang untuk kita simpan.

Harga untuk tin aluminium adalah dalam lingkungan RM 4 ke RM 6 untuk setiap kilogram. Walaupun harganya tinggi, perlu diingat yang tin aluminium adalah sangat ringan. Kita mungkin perlu mengumpul berpuluh-puluh tin aluminum untuk beratnya mencapai satu kilogram.

Selain daripada tiga jenis barang tadi, pengusaha kitar semula ini juga menerima barangan elektrik seperti televisyen, kipas angin, monitor komputer dan lain-lain. Harganya pula bergantung kepada tempat kitar semula tadi. Penulis sendiri pernah menjual sebuah monitor komputer jenis CRT dengan harga RM 8. Wayar elektrik juga mempunyai harga yang menarik. Jangan malu untuk bertanya.

Ada kedai yang meletakkan harga yang terlalu rendah daripada harga pasaran sehingga jadi tak berbaloi usaha kita, jadi pastikan kita survey dulu untuk tahu harga yang mereka tawarkan. Jangan malu sekiranya barang yang kita bawa sedikit sahaja. Selalunya pengusaha tempat kitar semula ini terima sahaja apa yang anda bawa tak kira banyak atau sikit tanpa banyak soal.

Jangan hanya jual sekali sahaja dan kemudiannya berhenti kerana pulangan yang anda dapat hanya beberapa ringgit dan sen-sen sahaja. Cuba lazimkan diri untuk menjual sampah yang anda kumpul setiap satu atau dua bulan dan simpan duit yang kita dapat di dalam tabung khas. Mungkin jumlah yang terkumpul di dalam tabung tadi mencecah ratusan ringgit sekiranya kita menjual barang kitar semula secara berterusan sepanjang tahun.

Ada masanya mungkin kita cuma dapat kumpul sedikit sahaja. Ada masa yang kita akan hasilkan lebih banyak sampah yang boleh dikitar semula contohnya di musim perayaan. Penulis sendiri telah mengumpul beratus-ratus ringgit hasil melibatkan diri dalam aktiviti menjual barangan kitar semula ini.

Jadi, sekiranya anda bercadang untuk terlibat dalam aktiviti kitar semula ini, teruskan. Tak rugi pun. Dan pada masa yang sama, kita menjadi 'hero' untuk Bumi kita ini.

Jual sampah pun boleh dapat duit. Jangan lupa SHARE artikel ini dengan kawan-kawan yang nak duit poket lebih.

*Harga yang dinyatakan di dalam artikel ini adalah berdasarkan pengalaman penulis sendiri sebagai penjual 'sampah' hampir 6 tahun.


Dulu tukang sapu sampah, kini pemilik restoran dan perunding perniagaan atas talian

Khairul Zahrin atau lebih mesra dipanggil 'Chixx Roxx' merupakan anak muda yang baru berusia 26 tahun tinggal di Sungai Petani, Kedah. Kisah beliau sangat sesuai dijadikan sebagai sumber inspirasi kepada setiap belia agar berusaha bersungguh-sungguh untuk mencapai cita-cita walaupun pernah gagal berkali-kali dan tidak ada sebarang kelayakan.

Pada tahun 2012 Khairul Zahrin bermula sebagai tukang sapu di sebuah syarikat pembersihan swasta, beliau akan mula rutin harian selepas subuh untuk menyapu setiap jalan besar sekitar bandar Alor Setar. beliau sedikit tidak malu dengan kerjayanya pada waktu itu kerana beliau sedar bahawa itu sahaja beliau mampu lakukan kerana tidak mempunyai sebarang sijil pengajian peringkat tertinggi malahan sijil SPM pun tiada.

Setelah Khairul Zahrin menerima banyak pengalaman dalam sektor pembersihan, pada tahun 2013 beliau cuba beralih arah dengan berkerja sebagai pengawal keselamatan di sebuah bank. Kerja sebagai pengawal keselamatan bank adalah sangat berisiko tetapi dengan keazaman dan ilitizam yang kuat beliau tetap meneruskan kerja murni tersebut. Di usia yang begitu muda beliau tidak malu untuk memilih sebarang perkerjaan malah beliau gembira dengan setiap kerjaya yang dilakukannya.

Khairul Zahrin mula berfikir adakah beliau akan berkerja begini sehingga pencen. Setelah berfikir sedalam-dalamnya beliau mula menetapkan matlamat untuk berjaya sebelum berusia 30an. Di situ bermula kisah kebangkitan anak muda yang ingin berbakti membantu keluarga serta masyarakat. beliau bermula pada tahun 2014 dengan menjual kek coklat dan diletakkan di kedai-kedai sekitar Sungai Petani, namun apa yang menghampakan kek coklat yang diletakkan dikedai hanya sedikit jumlah jualannya iaitu sebanyak 2 bekas sahaja.

Semangat beliau mula padam kerana jualan kek coklat yang di usahakannya itu tidak memberangsangkan. beliau mula berfikir perniagaan baru dan terus tidak mengendahkan tentang stok-stok kek coklat yang diletakkan sekitar kedai berdekatan. Ketika itu, Khairul Zahrin sudah mempunyai dua anak yang masih kecil untuk disara dan pernah juga beliau mengisi minyak kereta menggunakan duit syiling sebanyak RM10 kerana tidak mempunyai wang yang cukup. Ketika itu beliau sendiri rasa tertekan dan terseksa dengan kesempitan hidup.

Walaupun merasa sedih dengan hasil jualan kek coklatnya, namun beliau tidak berputus asa begitu sahaja. Dengan semangat yang baru beliau mula berniaga nasi kerabu yang disediakan oleh isterinya. Isterinya mahir memasak nasi kerabu dan oleh sebab itulah beliau cuba untuk menjual nasi kerabu pula. Pada peringkat permulaan, beliau cuma menghasilkan nasi kerabu dari rumah dan jika ada pesanan dari pelanggan, barulah beliau menghantarnya. Setiap pagi  juga beliau akan memasarkan nasi kerabu tersebut di kantin pejabat-pejabat sekitar Alor Setar. Dalam sehari, beliau akan cuba untuk mengedar nasi kerabu tersebut lebih kurang 80 bungkus. Namun ada ketikanya, hanya 10 ke 20 bungkus sahaja yang terjual.

Bayangkan betapa sedihnya perasaan Khairul Zahrin pada waktu itu, setiap nasi kerabu yang tak terjual pula, beliau hanya sedekahkan kepada pelajar-pelajar, orang susah dan juga jiran tetangga.

Sehinggalah tiba bulan Ramadhan 2015, Khairul Zahrin cuba berniaga biskut pelangi (rainbow cookies) pula. Alhamdulillah hasil jualan dari biskut pelangi tersebut, pendapatan beliau meningkat berlipat ganda. Dari sinilah Khairul Zahrin berjaya menambah wang simpanannya. Namun hasil pencapaian penjualan biskut pelangi ini juga bukan dicapai dengan mudah. Dari sinilah Khairul Zahrin banyak mendalami ilmu pemasaran dan berkenalan dengan ramai pakar pemasaran di Malaysia. Maka bermulalah kisah langkah kejayaan demi kejayaan oleh Khairul Zahrin.

Tahun 2015, adalah tahun yang paling bermakna buat Khairul Zahrin, pada tahun inilah beliau mula terjebak dengan keusahawan dan berkenalan dengan usahawan-usahawan lain. Kerana tersedar bahawa ilmu pemasaran ini bukannya boleh diperolehi dengan mudah dan berseorangan, maka muncullah idea untuk menubuhkan "Group Support Like" iaitu sebuah platform untuk membantu para usahawan yang baru berkecimpung dalam perniagaan atas talian.

Perniagaan penghantaran nasi kerabu terpaksa dihentikan kerana terlalu sibuk mengendalikan kelas pemasaran atas talian namun beliau bersyukur kerana platform yang di usahakan olehnya mendapat sambutan yang luar biasa. Dari situ beliau mula bangkit untuk membantu orang yang memerlukan khidmatnya melalui laman sosial seperti Facebook. Beliau membantu usahawan membina personal branding dengan beberapa pendekatan dan formula yang jarang dikongsi oleh orang lain.

Beliau mula menyusun strategi perniagaan dan berbekalkan modal minima hasil dari upah mengajar dalam kelas pemasaran atas talian "Group Support Like" itu, beliau berjaya membuka sebuah Restoran Nasi Kerabu di Sungai Petani. Sehingga sekarang Khairul Zahrin masih menguruskan restoran dan kelas bisnes atas talian yang di usaha olehnya.

Bersempena dengan artikel ini, Khairul Zahrin ingin mengambil kesempatan untuk menyampaikan pesanan dan nasihat ringkas kepada anda semua pembaca. Antara pesanannya adalah :


Kenapa dukun, pawang dan bomoh masih dianggap relevan pada masa kini?

Bomoh, dukun dan pawang bukan satu fenomena yang pelik di negara ini, bahkan ia sudah wujud sejak zaman nenek moyang kita lagi. Pada zaman dahulu, dukun melayu merupakan sumber rujukan untuk menyelesaikan masalah kesihatan selain ugamawan, tabib-tabib arab, cina dan siam. Pada zaman kini, walau teknologi perubatan moden sudah semakin berkembang, namun masyarakat kita tetap juga mencari dukun untuk mengubati penyakit seperti kanser, buah pinggang dan sebagainya.

Pelik bukan? Zaman sudah berubah, akan tetapi pemikiran segelintir masyarakat kita masih dibelakang walhal boleh dikatakan semua orang di zaman kini, memiliki telefon pintar dan gajet canggih.

Persoalannya di sini,Mengapa bomoh, dukun dan pawang masih mendapat tempat dikalangan masyarakat kita?

Ramai yang berpendapat bahawa perkhidmatan dukun menawarkan kos lebih rendah berbanding rawatan moden yang boleh mencecah ratusan ribu ringgit. Hal ini biasanya melibatkan golongan yang berpendapatan rendah mungkin kerana mereka masih belum terdedah dengan sistem insuran nyawa, takaful dan sebagainya. Ditambah pula, bagi mereka yang tinggal di kawasan pedalaman, masalah pengangkutan juga menjadi faktor menyebabkan mereka mencari dukun yang berhampiran dengan mereka.

Akan tetapi, kos rawatan dukun (bandar) di zaman sekarang bukan seperti zaman dahulu. Tiada lagi pembayaran seikhlas hati, sebaliknya kos untuk konsultansi telah ditetapkan terlebih dahulu. Ada juga dukun yang mengenakan pengeras atau bayaran sehingga mencecah puluhan ribu ringgit. Itu yang menjadi tanda tanya, mengapa masyarakat sanggup bayar lebih untuk perkhidmatan dukun tersebut? Ada juga yang sanggup terbang jauh merentasi negara untuk mencari dukun yang handal. Malahan, bukan dari golongan marhaen sahaja, golongan VIP pun sama.

Perkhidmatan dukun semakin popular pada masa kini walaupun sudah banyak berlaku kes penipuan yang dilaporkan oleh pihak media. Ada juga individu yang menyamar sebagai dukun semata-mata untuk mendapatkan duit yang banyak dari pesakit. Hal ini terjadi kerana tiada tindakan terus dari pihak berkuasa. Mereka hanya akan mengambil tindakan sekiranya terdapat laporan dari orang ramai. Kebanyakan pesakit yang ditipu, jarang melaporkan kes-kes khurafat seperti ini membuatkan ramai dukun-dukun ini besar kepala.

Pasti anda ada kenalan yang terlalu taksub dengan kepercayaan mistik bukan? Penulis sendiri ada seorang rakan yang sentiasa membaca mantera sebelum tidur, sebelum makan dan lain-lain. Katanya nak elak perkara-perkara yang tidak diingini seperti gangguan santau. Bukan mahu menidakkan sihir, tetapi mereka-mereka ini bagaikan terlalu yaqin dengan mentera mengatasi keyakinan kepada Allah. Kan Nabi dah ajar, nak mulakan sesuatu, ucaplah "Bismillah" dan mengakhiri perbuatan dengan "Alhamdulillah".

Apabila terlampau taksub dengan perkara mistik, kebanyakan diantara mereka susah untuk percaya dengan rawatan moden. Pendirian ini agak susah untuk diubah kerana mereka sudah menanam dalam hati mereka di mana hanya dukun sahaja diperlukan untuk merawat segalanya. Selalunya, golongan ini yang sudah berumur 40an dan ke atas kerana mereka sudah biasa dari dahulu lagi mencari dukun untuk sesuatu perkara. Mungkin juga disebabkan oleh amalan nenek moyang mereka.

Terdapat pelbagai jenis rawatan moden yang ada sekarang seperti ujian darah, ujian x-ray, pembedahan dan lain-lain lagi. Sebagai contoh, ada segelintir masyarakat yang takut jarum untuk membuat ujian darah. Ya, ini berlaku dalam kalangan keluarga kita juga. Mungkin disebabkan perasaan takut yang sudah sebati dalam diri mereka menyebabkan mereka lebih selesa menggunakan khidmat dukun. Kalau ke hospital, kena bedah dengan pisau dan gunting justeru meninggalkan parut. Kalau berjumpa dukun, bedah batin je. Tak perlu risau tentang parut.

Seringkali berlaku keadaan di mana ada antara mereka yang mengalami gangguan jiwa seperti halusinasi dan sebagainya. Mereka lebih mudah mempercayai bahawa ada orang sudah berbuat jahat terhadap mereka ataupun disebut sebagai 'buatan orang'. Hal ini masih terjadi dalam kalangan masyarakat kita. Betapa mudahnya mereka percaya semua itu. Mungkin disebabkan sebelum ini mereka ada pertelingkahan dengan orang tertentu lalu terus menuduh bahawa orang tersebut hendak membalas dendam terhadap mereka.

Biasanya pesakit yang mengalami hal sebegini, mereka takut dikatakan mengalami masalah mental atau psikologi lalu mengambil jalan pintas berjumpa dukun untuk mendapatkan rawatan.

Ternyata masih kuat pengaruhnya dukun, pawang dan bomoh terhadap kepercayaan masyarakat kita. Agak sukar untuk mengubah persepi mereka ini kerana ia melibatkan kepercayaan turun temurun. Bagi orang Islam, lebih baik berhati-hati dari terlampau taksub kerana takut ia dapat memesongkan akidah anda. Selebihnya, terpulang pada diri masing-masing untuk memilih cara bagaimana untuk merawat sesuatu penyakit. Ya, memang benar kita perlu berdoa, bertawakal dan berusaha. Namun adakah usaha yang dilakukan oleh kita berada pada landasan yang betul?


Mitos - Teori Dominan Otak Kiri atau Otak Kanan Perlulah Dihapuskan

Selama ini kita dididik yang manusia mempunyai kelebihan bergantung kepada otak mana yang lebih dominan - kiri atau kanan?

Dominan kiri mewakili pemikiran berbentuk logik dan analitik, sementara mereka yang dominan kanan pula dikatakan mempunyai kebolehan berfikir berdasarkan firasat, intuisi serta dikatakan lebih kreatif.

Sudah bertahun lamanya kita didedahkan dengan konsep tersebut: di dalam buku, majalan, kajian psikologi, kajian sains dan pelbagai lagi teknik yang berdasarkan kajian tersebut seolah-olah itu adalah satu hukum yang perlu diikuti.

Lupakan semua apa yang anda tahu berkenaan otak kiri dan otak kanan kerana pendapat itu sudah dapat ditemui dan disahkan tidak benar, semenjak 2013 lagi!

Saintis selama ini mempunyai tanggapan yang salah berkenaan fungsi otak; otak kiri dan otak kanan sebenarnya tidak membawa fungsi yang berbeza secara amnya. Walaupun ada terdapat perbezaan bagaimana otak kanan dan kiri berfungsi, perbezaannya bukanlah sampai ke tahap kiri lain, kanan lain. Sebagai contoh: otak kiri memproses perkara-perkara kecil yang kita mampu lihat sementara otak kanan pula lebih menumpukan kepada bentuk atau objek secara keseluruhannya.

Hujah sebenarnya, otak kiri dan otak kanan tidak akan berfungsi secara sendirian: kedua-duanya akan bekerja dengan serentak. Konsep "satu pihak lebih kuat daripada pihak lagi satu" dalam menerangkan fungsi otak adalah salah kerana kita tidak ada keupayaan untuk "mengawal" atau "memilih" otak mana akan jadi dominan.

Punca tanggapan otak kiri/kanan ini sebenarnya berpunca dari satu siri bedah siasat yang dilakukan oleh seorang doktor bernama Roger W.Sperry, pemenang anugerah Nobel dan seorang saintis di California Institute of Technology, pada era 60-an. Mencari ubat untuk pesakit yang mengalami epilepsi atau sawan, 16 orang pesakit membenarkan Sperry membedah bagagian corpus callosum, bahagian tengah yang menghubungkan kedua-dua bahagian otak. Selepas dilakukan pembedahan ke atas bahagian tersebut, pesakit mendapati keadaan menjadi bertambah baik dan berpunca dari situ, 16 pesakit tersebut membenarkan Sperry meneruskan siri pembedahan. Hasil kajian tersebut yang sebenarnya adalah satu ujikaji ringkas, telah disalah ertikan oleh pihak media. Pada tahun 1973, New York Times menerbitkan sebuah artikel bertajuk "We Are Left Brained or Right Brained" yang dimulakan dengan ayat "Dua watak sebenarnya ada di dalam kepala kita. Salah seorangnya pandai bercakap, cekap menganalisa dan dominan. Yang seorang lagi artistik." Majalah Time kemudian turut juga menerbitkan artikel tersebut dua tahun kemudian diikuti Harvard Business Review dan Psychology Today.

Penyebaran idea tersebut tetap berlaku walaupun Dr.Sperry menegaskan yang "wujudnya dua watak berbeza dalam satu tubuh yang dikawal secara kognitif merupakan satu idea yang tak masuk akal." Dr.Sperry sendiri menegaskan dari mula lagi yang tanggapan wujudnya pengasingan fungsi otak yang mampu mengawal personaliti adalah karut.

Dari artikel tersebut yang disebar meluas, wujudlah pelbagai salah tanggapan. Ramai pihak yang mula memperkenalkan teori penambah kepada teori otak kiri otak kanan: seperti tanggapan bahagian atas otak adalah untuk membuat perancangan sementara bahagian bawah pula menterjemahkan apa yang kita terima.

Dengan berpandukan kajian yang meliputi berpuluh tahun, teori tersebut kekal digunakan kerana itu adalah cara untuk menjelaskan secara saintifik bagaimana kita berfikir dan berkelakuan. Kita gunakan otak kiri dan otak kanan tetapi berbeza tahap penggunaanya. Bergantung kepada tahap penggunaan otak, kita mampu membahagikan otak kita kepada 4 bahagian yang mewakili satu personaliti yang mengawal tahap pemikiran seseorang. Siapa yang tak pernah buat ujian kenali kita otak kiri atau otak kanan, angkat tangan?

Kajian pada 2013 yang dilakukan oleh University of Utah dengan mengambil 1000 orang peserta membuktikan yang tidak wujud perbezaan sama ada ada orang dominan otak kiri atau otak kanan. Semua peserta didapati menggunakan kesemua bahagian otak mereka secara seimbang. Sebuah laporan hasil ujikaji mereka telah disiarkan di dalam jurnal PLOS ONE .

Walaupun begitu, menurut ketua penyelidik, Dr.Jeff Anderson, memang berlaku kecenderungan seseorang untuk menggunakan satu bahagian otak untuk sesuatu fungsi tertentu yang digelarkan lateralization. Sebagai contoh, bercakap datang dari bahagian kiri kebanyakan orang yang bertangan kanan dominan. Meskipun begitu, ia tidak cukup kuat untuk membuktikan wujudnya keupayaan seseorang itu bercakap misalnya dipengaruhi oleh otak kiri mereka sahaja.

Dr.Anderson juga memberitahu salah tanggapan kita selama ini yang otak kiri dan kanan mengawal fungsi berbeza juga tidak berlaku kerana otak kita memerlukan kedua-dua belah bahagian untuk melakukan aktiviti bersifat kreatif atau analitik.

"Tidak ada bukti yang otak kiri mengawal logik, tidak ada bukti yang otak kanan mengawal kreativiti," kata beliau.

Kajian Dr.Anderson meliputi peserta berumur 7 hingga 29 tahun ketika mereka sedang berehat. Mereka meneliti aktiviti otak di 7000 kawasan otak. Walaupun ada kawasan otak yang melakukan aktiviti lebih berbanding kawasan lain, penggunaan otak pada kedua-dua hemisfera adalah seimbang.

Dr.Anderson menegaskan yang mereka bukannya hendak membetulkan mitos. Tujuan mereka melakukan ujikaji adalah untuk memahami proses lateralization yang berlaku di bahagian otak untuk membantu pesakit autism, schizophrenia atau down syndrome, di mana bahagian otak pesakit mempunyai fungsi yang berbeza berbanding manusia lain.

Melalui kajian mereka, terdapat bukti jelas yang menunjukkan tidak ada sebarang sangkut paut perbezaan otak kiri atau otak kanan boleh jadi lebih dominan dalam membentuk personaliti dan kemahiran.

Adakah elok kita lupakan saja teori dominan otak kiri dan otak kanan? Ya. Kedua-dua bahagian otak anda bersetuju dengan pendapat itu dan kajian sains sudah membuktikan teori itu sepatutnya tidak disebarkan lagi.

Saintis terkenal, Neil deGrasse Tyson juga berpesan kepada masyarakat berkenaan dengan isu ini:

"Jangan panggil saya otak kiri, otak kanan. Panggil saya manusia. Saya tak mengerti kenapa masyarakat dunia terlalu sibuk hendak mengkategorikan orang ke dalam satu kumpulan. Kalau betul nak fahami seseorang, berbuallah dengan dia."


10 Ciptaan Kreatif Dunia Yang Merangkul Anugerah Ciptaan Terbaik 2016-2017

Bagi mereka yang kreatif, pastinya anda mempunyai idea-idea yang menarik untuk dihasilkan. Terdapat pelbagai pertandingan yang mengetengahkan bakat mereka yang kreatif bagi menghasilkan produk-produk yang membantu meningkatkan taraf kehidupan manusia dan juga menyelesaikan masalah-masalah yang dihadapi di zaman moden ini.

Antara usaha kerajaan untuk mengetengahkan bakat seperti ini adalah dengan mengadakan pertandingan seperti "MyInovasi" di mana ia memberi peluang kepada pelajar-pelajar di peringkat institusi perngajian tinggi untuk menghasilkan ciptan masing-masing.

Antara ciptaan yang menarik perhatian kami adalah pemenang yang merangkul johan dalam MyInovasi 2014 iaitu pelajar-pelajar daripada Universiti Tun Hussein Onn yang diketuai Mohd Lutfi Bin Suhaimi, dengan ciptaan mereka 'Self-Lifted Stand for Motorcycle Safety (SMARTS)'. Ciptaan mereka amat ringkas, namun dapat memberikan manfaat yang sangat besar kepada penunggang motosikal. Mereka juga telah mewakili Malaysia dalam pameran Seoul International Invention Fair 2015 di Korea Selatan dan dianugerahkan pingat emas.

Iluminasi.com ingin berkongsi 10 ciptaan menarik dan sangat berguna, yang telah mendapat Anugerah A'Design pada tahun 2016 hingga 2017.

Nampak sangat ringkas dan mudah bukan? Tapi ianya sangat memukau minda, dan memudahkan hidup mereka yang sukakan makanan segera. Sebelum ini pasti anda sukar untuk menikmati kentang goreng dengan sos, kerana bekasnya tidak menyediakan tempat untuk meletakkan sos, jadi anda perlukan bekas asing. Ini menyukarkan anda untuk makan, kerana anda hanya mempunyai 2 tangan sahaja, lebih-lebih lagi jika anda sedang berjalan atau memandu.

Namun, dengan ciptaan bijak oleh Dong Jiang dari University of Electrionic Science and Technology of China ini, anda kini boleh menikmati kentang goreng kegemaran anda, tanpa memerlukan bekas asing untuk sos. Selain itu, ia juga mengurangkan penggunaan bekas, justeru mengurangkan pembuangan sampah. Hats off!

Bagi yang meminati makanan bersup, sudah tentu ciptaan ini dapat membuatkan hati anda sangat gembira. Ciptaan oleh Chen Yuru dari LuXun Academy of Fine Arts, China ini telah mempunyai ciri-ciri yang pintar, di mana apabila bekas ini tidak digunakan, saiznya adalah lebih kecil berbanding apabila digunakan. Chen mendapat inspirasi untuk mencipta bekas ini kerana, dengan cara pembungkusan yang sedia ada, ianya mengehadkan cara dan kenikmatan kita untuk menikmati makanan bersup.

Dengan ciptaan ini, ia lebih praktikal dan mudah, selain lebih bersih kerana ketika pengguna sedang menyediakan mi segera, mereka boleh meletakkan garpu pada tempat khas yang disediakan, yang mana sebelum ini hanya diletakkan di atas meja. Juga, apabila anda mahu menikmati hidangan, dengan saiz mangkuk ini yang boleh dikembangkan dapat meningkatkan rasa selesa anda untuk makan, seolah-olah anda menggunakan mangkuk yang sebenar.

Nama ciptaan : Meow - The Cat Nutrition for Stray Cats

Anda pencinta haiwan, terutamanya kucing? Pasti setiap kali anda ternampak kucing di jalanan, hati anda tergerak untuk memanggil mereka lalu mengusap-usap sambil bercakap dengan kucing-kucing itu. Kerap kalinya kucing-kucing jalanan ini seolah-olah meminta makanan dengan 'meow' pada anda. Anda yang tidak sampai hati membiarkan, pasti akan singgah di kedai runcit membelikan makanan untuk mereka. Ciptaan oleh Bahar Bosntanci dari Turki ini memudahkan lagi anda memberi makan, malah minum kepada kucing jalanan. Yang ada di kedai-kedai sekarang adalah makanan, dan bukan minuman.

Ciptaannya diinspirasikan daripada situasi di Turki yang mana terdapat terlalu banyak kucing jalanan sehinggakan didokumentarikan mengenainya. Kebanyakkan mereka yang pencinta kucing akan selalu membawa makanan di dalam kereta atau beg, dan memberikan makanan jika terjumpa dengan kucing jalanan. Tapi yang paling sukar adalah bukan memberi makan, tetapi memberikan air bersih atau mencari bekas untuk dituangkan air kepada kucing-kucing tersebut. Idea ciptaan ini adalah untuk memberikan makanan dan juga air bersih dan segar dalam satu bekas kepada kucing jalanan. Ciptaan ini juga telah mendapat tempat pertama pada Ikmib Packaging Design Award di Turki.

Durian digelar raja buah kerana ia adalah sejenis buah yang boleh memberi banyak manfaat kepada badan kita. Namun, ramai juga yang berpendapat gelaran itu diberi kerana struktur dan komposisi dan bentuk pada buah itu sendiri, yang mempunyai duri keras dan tajam. Biasanya mereka yang menggemari raja buah ini menghadapi masalah ketika membeli buah ini. Plastik yang digunakan untuk membawa durian kebiasaanya adalah plastik biasa, yang mudah terkoyak akibat durinya, dan sukar untuk dibawa dan disimpan ke dalam kereta. Bukan itu sahaja, durian juga boleh mencederakan kita, lebih-lebih lagi kanak-kanak.

Ciptaan Wenzhou Vocational & Technical College, China ini boleh membantu menyelesaikan masalah ini. Ia direka menggunakan bebola kertas yang dikitar semula, dan boleh diguna semula. Dengan ciptaan ini anda boleh dengan selamat membawa durian yang dibeli, dan juga beg ini boleh menampung pelbagai jenis saiz durian.

Jika anda mempunyai anak kecil, pastinya anda memerlukan kerusi bayi di rumah, yang mana untuk memudahkan anda memberi makan kepada anak kecil anda. Namun, apabila anak anda semakin membesar, kerusi ini tidak lagi diperlukan, dan anda mungkin perlu menyimpannya di dalam stor, sekaligus menyebabkan pembaziran wang dan ruang.

Ciptaan oleh Yong Zhang daripada Lianon Shihua University dapat menyelesaikan masalah ini, di kerusi ini dicipta dengan fungsi yang pelbagai, yang boleh digunakan oleh kanak-kanak kecil dan juga dewasa. Ia sekaligus dapat mengurangkan pembaziran. Ciptaan ini juga amat berguna bagi restoran-restoran kerana ia dapat digunakan oleh kedua-dua tahap umur. Kebiasaanya, kerusi kanak-kanak berasingan dan ia mengambil ruang lebih untuk disimpan jika tidak diguna. Hanya perlu terbalikkan kerusi ini untuk menggunakan fungsi kanak-kanak dan dewasa.

Semua sedia maklum, kerja-kerja di tempat pembinaan adalah amat berbahaya, kerana itu anda boleh melihat papan-papan tanda yang menegaskan tentang keselamatan, 'Safety First' di serata kawasan. Banyak kes-kes kematian melibatkan pekerja binaan, antaranya adalah dihempap oleh objek yang terjatuh dari atas. Ya, memang ianya wajib untuk mereka memakai topi keselamatan untuk melindungi kepala, tetapi sejauh manakah keberkesanan topi keselamatan tersebut. Jika ada objek yang berat dan keras jatuh dari atas, sudah tentu topi keselamatan apa pun tak akan dapat menyelamatkan anda.

Terima kasih kepada Liu Mingde dari Wuhan University of Technology, masalah ini boleh berakhir. Topi rekaannya ini mempunyai pengesan ultrasonik di bahagian atas produk ini, dan jika terdapat objek besar yang jatuh dari atas, ia akan dapat dikesan. Pengesan ultrasonik itu akan mengaktifkan penggera bunyi untuk memberitahu pemakai topi tersebut, melalui earphone. Jadi, produk ini dapat mengelakkan pekerja daripada mengalami kecederaan serius yang boleh menyebabkan kematian.

Bagi bandar besar seperti Kuala Lumpur, pastinya ramai orang menggunakan kenderaan awam, lebih-lebih lagi pada waktu keluar dan pulang kerja. Dengan cuaca tropikal di Malaysia yang kerap hujan, pasti ramai yang akan membawa payung ke mana sahaja mereka pergi. Dan jika anda membawa payung yang basah masuk ke dalam kenderaan awam, air-air tersebut akan jatuh ke atas lantai bas atau LRT. Ia juga mungkin terkena kepada orang lain, seterusnya menyebabkan kenderaan menjadi basah, kotor dan menyebabkan penumpang lain tidak selesa. Air-air ini juga berkemungkinan menyebabkan lantai menjadi licin dan boleh mengundang kecederaan. Menurut statistik, hampir 30% penumbang bas terjatuh disebabkan lantai licin. Ia lebih buruk lagi jika terjadi kepada warga emas atau wanita mengandung.

Ciptaan yang dihasilkan oleh National Taipei University of Technology, Taiwan ini mampu memberikan perubahan kepada situasi ini. Ketika menunggu bas, tidak banyak yang anda boleh lakukan. Selain daripada bermain dengan telefon pintar, waktu ini boleh digunakan untuk memastikan payung anda kering dengan baik sebelum menaiki kenderaan. Dengan UltraDry, anda boleh mengeringkan payung anda dan mengelakkan lantai daripada basah, seterusnya mengurangkan risiko terjatuh. Dengan meletakkan rekaan ini di tempat-tempat awam, ia dapat meningkatkan taraf dan pengalaman perjalanan awam.

Kebiasaanya, kita akan menggunakan jumlah syampu atau sabun badan yang kita tidak tahu jumlahnya. Kita hanya akan menekan berkali-kali hingga kita merasakan ianya cukup. Namun, kadang-kadang kita terlebih tekan kepala syampu tersebut, lebih-lebih lagi kanak-kanak, yang akan menyebabkan pembaziran syampu dan juga air untuk membilas. Dengan ciptaan ini, pembaziran ini dapat dielakkan dengan mudah. Bahagian yang mengeluarkan syampu pada botol syampu ini boleh dilaras mengikut kemahuan pengguna. Ia boleh dilaras dengan mudah, hanya dengan pusingkan penanda kepada warna yang mewakili jumlah syampu.

Sebagai contoh, jika kanak-kanak memerlukan jumlah yang sedikit, pusingkan pelaras kepada warna biru yang mewakili 3ml. Dan jika anda mempunyai rambut yang panjang, laraskan pelaras ke warna kuning mewakili 5ml, atau merah mewakili 7ml dan seterusnya. Mudah dan menjimatkan wang anda.

Tujuan ciptaan kotak ini adalah untuk mengiklankan kempen anti-merokok. Umum tahu bahawa merokok membahayakan bukan sahaja kesihatan perokok, malah kesihatan orang mereka. Imej kotak rokok ini mempromosikan kesedaran bagi perokok melalui 3 jenis kesan visual. Gambar pada kotak rokok tersebut yang mempunyai ruang lutsinar pada mulut, menyebabkan rokok-rokok tersebut kelihatan seperti gigi. Selepas perokok menghisap beberapa batang rokok, imej pada kotak tersebut seolah-olah seperti kehilangan gigi, yang boleh memberikan kesedaran tentang penyakit berbahaya kepada perokok itu sendiri.

Pencipta ciptaan ini, Yi Teng Shih dan kumpulannya, dari University of Nottingham Ningbo, China, menyedari melalui kajian yang dibacanya, bahawa, ramai pekerja pejabat biasanya akan membeli secawan kopi ketika dalam perjalanan ke tempat kerja. Mereka yang membeli minuman tersebut selalunya tidak sedar akan suhu yang panas pada kopi tersebut yang boleh menyebabkan lidah mereka melecur. Untuk menyelesaikan masalah ini, mereka mencipta cawan kopi yang mempunyai termometer bagi memberitahu suhu sebenar kopi tersebut. Ia bukan sahaja dapat mengelakkan lidah daripada melecur, malah dapat memberikan pengguna kebebasan untuk menentukan suhu minuman yang mereka gemari.


10 Negara Yang Mempunyai Bajet Ketenteraan Yang Paling Tinggi di Dunia

Setiap negara perlu bersedia menghadapi ancaman sama ada dari luar atau dari dalam. Negara kita juga setiap tahun mempersiapkan diri dengan peruntukan kewangan untuk memantapkan serta memajukan keupayaan pertahanan negara kita. Walau bagaimanapun, jika dibandingkan dengan 10 negara yang mempunyai perbelanjaan pertahanan paling besar di dunia ini, negara kita sebenarnya berada di dalam satu spektrum yang sangat-sangat berbeza. Kebanyakan negara di bawah mampu memperuntukkan bajet hanya untuk pertahanan yang hampir menyerupai bajet keseluruhan negara kita.

Berikut adalah 10 negara di dunia yang mempunyai keupayaan kewangan paling tinggi dalam bidang ketenteraan dan pertahanan.

Oleh kerana ancaman dari Korea Utara belum berakhir, pihak kerajaan telah memantapkan lagi keupayaan perang Korea Selatan. Kebanyakan perbelanjaan yang diperuntukkan adalah untuk menambahkan bilangan anggota tentera dan menaiktaraf teknologi peluru berpandu pertahanan Korea Selatan.

Kerajaan Jerman bagaru saja mengumumkan akan meningkatkan peruntukan ketenteraan selepas tidak melakukan langkah tersebut kebelakangan ini. Chancellor Jerman, Angela Markel menyebut yang semakin banyak ancaman luar wujud ketika ini. Menteri Pertahanan Jerman pula buat pertama kalinya selepas Perang Dingin meletus akan menambah jumlah tentera seramai 14,300 orang untuk memperkuatkan lagi ketenteraan Jerman.

Menghadapi ancaman yang wujud dari Korea Utara dan ketegangan yang berlaku di negara-negara yang bersempadan dengan Laut China Selatan, kerajaan Jepun meingkatkan bajet ketenteraan mereka awal tahun ini. Walaupun begitu, Perdana Menteri Jepun tetap menegaskan yang mereka akan terus mengamalkan prinsip pasifis yang telah lama dipegang mereka.

Berhadapan keadaan darurat serta banyak masalah pengganas, tentera Perancis kini diberi bajet lebih besar untuk menjaga keamanan mereka. Dikhabarkan dengan bajet tinggi itu, tentera Perancis bakal menjadi antara pengguna terawal teknologi kapal selam terbaru yang menggunakan kuasa nuklear.

Dengan peruntukan ketenteraan yang meningkat setiap tahun dari tahun 1998, buat pertama kali peruntukan ketenteraan Rusia dipotong sebanyak 5.3% tahun ini. Oleh kerana berlakunya krisis ekonomi di Rusia dan juga kejatuhan harga minyak yang menyebabkan ekonomi Rusia merasai kesan negatif, ketenteraan menjadi mangsa dengan tentera laut Rusia mengalami pemotongan bajet terbesar.

Menjadi negara yang mempunyai purata perbelanjaan paling tinggi di dunia untuk ketenteraan iaitu sebanyak 13.9% daripada keseluruhan bajet negara, sementara negara lain hanya memperuntukkan purata 2% untuk perkara yang sama. Arab Saudi adalah pembeli sejnata kedua terbesar dunia dengan rakan dagang utamanya adalah Amerika Syarikat, Perancis dan United Kingdom.

India buat pertama kalinya menjadi negara kelima paling besar dalam bajet ketenteraan mereka. India adalah negara nombor satu pengimport senjata di dunia dan juga mempunyai keupayaan teknologi nuklear. Bukan calang-calang keupayaan mereka. Berada di tempat ketiga sebagai ekonomi paling besar di Asia membolehkan India meningkatkan bajet ketenteraan mereka daripada RM206 billion kepada RM218 tahun ini.

Salah sebuah negara yang mampu mengikut syarat ketetapan NATO iaitu perbelanjaan ketenteraan 2% daripada jumlah GDP negara, perbelanjaan tentera UK dinaikkan sebanyak 0.5% sehingga tahun 2021 untuk membekalkan peralatan perang terbaru kepada UK Special Forces. Kerajaan mereka juga bercadang untuk menambahkan jumlah tentera laut mereka seramai 700 orang.

Oleh kerana kerajaan China melakukan banyak tuntutan terhadap pulau-pulau yang berada di sekitar Asia Pasifik, kerajaan China memerlukan penambahbaikan kepada kuasa ketenteraan mereka. Bajet untuk ketenteraan mereka dinaikkan sebanyak 43% walaupun ekonomi mereka sebenarnya bergerak perlahan dan dijangkakan, bajet China untuk tentera akan meningkat kepada RM1.1 trillion pada tahun 2020.

Walaupun memperuntukkan hampir RM2.6 trillion perbelanjaan hanya untuk ketenteraan, peratusan perbelanjaan untuk pertahanan USA adalah hanya 3% daripada GDP mereka. Dikhabarkan sebanyak 60% daripada bajet mereka akan diperuntukkan untuk kapal terbang, sokongan misi, pembinaan kapal perang dan pembangunan program kawalan yang akan melindungi kepentingan dan keselamatan Amerika Syarikat.


Doktor Ini Kata 10% Kandungan Bantal Anda Adalah Najis Makhluk Halus

Kita pasti merasa lebih senang jika kita tak perlu membasuh pakaian setiap hari. Apatah lagi apabila barang yang perlu dibasuh adalah barang seperti selimut tebal atau cadar yang menyukarkan urusan membasuh dan mengeringkannya.

Bolehkah penggunaan cadar dan selimut lebih daripada seminggu dilakukan? Jika anda merasakan jawapannya boleh, anda mungkin terkejut dengan hasil kajian ini. Dr.Lisa Ackerley, seorang doktor pakar dalam bidang Chartered Environmental Health Practitioner dan berpengalaman selama 25 tahun telah melaporkan yang kurangnya rutin harian membasuh cadar tilam setiap minggu mampu memberikan kesan buruk kepada kesihatan anda.

"Imbas semula apa yang kita buat di atas tilam," kata Dr.Ackerley. "Besar kemungkinan atas tilam telah berlaku pelbagai aktiviti selain tidur. Ada yang bekerja, jadikan tempat makan atau jika yang memlihara haiwan peliharaan, kawasan mereka bermain."

"Bergantung kepada apa yang kita buat di atas katil dan berapa bersih badan kita semasa kita hendak masuk tidur, kawasan katil berkemungkinan boleh jadi sangat kotor."

Dr.Ackerley menyebut yang di permukaan badan kita memang mengandungi pelbagai bakteria dan kulat yang tidak mengganggu, tetapi apabila berada di dalam kawasan yang berkemungkinan lembap atau panas seperti permukaan tilam, makhluk halus itu membiak dengan lebih cepat. Salah satunya adalah staphylococcus aureus. Bakteria ini mampu menyebabkan jangkitan pada kulit dan kulit terdedah, masalah salur kencing, pneumonia dan bacteraemia (jangkitan pada salur darah) jika bakteria tersebut mampu masuk ke dalam badan.

Bakteria dan kuman itu sebenarnya menjadikan cadar kita sebagai kawasan mereka membiak.

Jangkitan yis dan fungus juga mampu berlaku jika kita tidak membasuh cadar dengan kadar kekerapan yang diperlukan. Yis pula mampu menyebabkan masalah pada bahagian lipatan kulit yang selalu mengandungi kelembapan. Cadar memang mengandungi yis jadi jika tidak dibasuh menggunakan air bersuhu tinggi, peluang anda untuk mendapat jangkitan fungus juga tinggi.

Masalah lain adalah masalah hama tilam atau dust mites. Hama hidup dengan memakan sel kulit yang telah mati. Walaupun tidak mampu membuatkan manusia dijangkiti penyakit, mereka mampu menyebabkan manusia mengalami alahan. Orang ramai hilang hampir 10 gram kulit setiap hari dan ini memberikan jumlah makanan yang banyak kepada hama. Kemudian selepas makan, mereka akan beristinjak lalu mengeluarkan enzim yang mampu menyebabkan alahan pada manusia. Alahan ini boleh menyebabkan asthma dan selesema.

Dianggarkan secara purata, 10% daripada berat sebiji bantal yang sudah pun digunakan selama 2 tahun adalah hasil daripada berat hama dan najis yang mereka keluarkan.

Doktor pakar mengesyorkan supaya cadar tilam dibasuh dengan air melebihi 60 darjah selsius, mengamalkan mandi sebelum tidur, menggunakan penggunaan sarung bantal dan pelindung tilam. Amalan membersihkan kawasan sekitar tilam dengan menyapu dan vakum juga amat digalakkan. Yang lebih penting, cadar ditukar dan dibasuh setiap seminggu sekali atau paling kurang dua minggu sekali.


9 Pekerjaan Yang Paling Menggemukkan Badan

Bersempena 1 Mei semalam, iluminasi.com ingin mengucapkan Selamat Hari Pekerja kepada semua yang bekerja dan terima kasih kerana berbakti kepada bangsa dan agama.

Apakah pekerjaan anda? Tak kira lah apa pun pekerjaan anda, yang pastinya anda akan melalui hari-hari yang mencabar yang memberi tekanan pada diri anda. Pekerjaan dan penambahan berat badan mempunyai kaitan yang agak rapat, kerana daripada kebanyakan daripada kita menghabiskan satu per tiga daripada hari kita dengan bekerja. Juga, tekanan kerja boleh mendorong anda menambahkan berat badan anda, tanpa anda sedar.

Satu kajian terbaru yang dikendalikan oleh Harris Interactive menemui bahawa pekerjaan yang melibatkan tahap tekanan yang tinggi dan pergerakan harian yang terhad mempunyai peratusan yang tinggi untuk menjadikan seseorang itu gemuk. Jika dikaji secara saintifik, dakwaan ini sememangnya berasas. Kerja yang melibatkan tahap tekanan yang tinggi memberikan tekanan luar biasa kepada badan, lalu menyebabkan badan anda merembeskan hormon yang dikenali sebagai kortisol.

Hormon ini akan menyebabkan anda terlebih makan, atau makan makanan yang tidak sihat. Peningkatan hormon ini dalam badan juga meningkatkan tahap insulin anda, merendahkan tahap gula dalam darah, yang menyebabkan anda teringin memakan makanan manis dan berlemak. Anda lebih cenderung untuk makan kek dan kentang goreng, daripada memakan makanan sihat seperti buahan atau salad.

Iluminasi.com ingin berkongsi dengan anda 8 pekerjaan yang mempunyai kebarangkalian yang paling tinggi menyebabkan kegemukan, dan nyatakan pendapat anda, sama ada anda setuju atau tidak.

Memang tidak syak lagi, kerja sebagai ahli medikal sememangnya antara kerja yang paling mencabar di muka bumi. Apa lagi yang menyedihkan adalah terdapat kes-kes bunuh diri akibat tekanan kerja. Namun bukan itu yang kita mahu bincangkan. Tekanan di hospital sememangnya tinggi, sama ada daripada pegawai atasan, pesakit, mahupun waktu bekerja yang tidak menentu. Selain daripada tekanan, waktu kerja yang lama dan tidak menentu yang menyebabkan tidur yang tidak cukup dan menentu juga menyumbang kepada penambahan berat badan, seperti yang diterangkan dalam artikel lalu : 10 tabiat harian ini menyebabkan badan anda susah untuk kurus

Tidak asing lagi pekerjaan ini sering dikaitkan dengan kegemukan. Mesti anda terfikir seorang guru yang sedang duduk di mejanya bukan? Menurut kajian, guru-guru lebih terdedah untuk menambah berat badan mereka kerana banyak menghabiskan masa bekerja di meja mereka. Terdapat juga guru yang mengajar dengan hanya duduk di atas kerusi. Juga, kerja-kerja lain seorang guru seperti menyediakan rancangan pembelajaran, menanda kertas dan sebagainya mengehadkan pergerakan seharian mereka lalu menyumbang kepada kegemukan. Juga tidak terlepas daripada mengalami tekanan di tempat kerja akibat pelajar-pelajar nakal yang sukar dikawal, serta kerenah ibu bapa yang meletakkan tugar mengajar seratus-peratus di bahu guru-guru.

Jika anda seorang peguam, pasti anda setuju yang kerja anda sememangnya memberikan tekanan pada diri anda. Seorang peguam perlu menyelidik dengan lebih mendalam tentang sesuatu kes, dan menyemak kembali semua undang-undang yang terlibat, serta mencari cara untuk memenangi sesuatu kes. Bukan satu tugas yang mudah. Ia membuatkan mereka tertekan dan cenderung untuk makan berlebihan. T

Mereka yang bekerja sebagai agen pelancongan adalah mereka yang perlu memuashatikan semua pihak. Sama ada bos mereka atau pelanggan. Mereka perlu merancang dan mengaturkan segala butiran perjalanan. Kerja-kerja ini sangat memberi tekanan kerana banyak butiran yang perlu dikaji dan disemak. Bukan itu sahaja, mereka juga perlu mencapai sasaran jualan, jika tidak, akan ada bebelan daripada bos. Akhir sekali, sememangnya kerja sebegini memerlukan mereka duduk di depan komputer untuk jangka masa yang panjang.

Kerja-kerja ini amatlah fleksibel dan bebas. Mereka selalunya mempunyai jangkamasa untuk menyiapkan kerja-kerja mereka. Dan kerja seperti ini bergantung kepada kreativiti dan insipirasi. Mereka tidak terikat kepada jaduah, sama juga seperti pemakanan mereka. Mereka makan apa yang mereka suka, dan boleh dikatakan 90% daripada waktu kerja mereka dihabiskan dengan bekerja secara duduk.

Kerja yang tidak banyak melibatkan pergerakkan, hanya berada di depan komputer setiap masa. Kerja ini dikaitkan dengan tekanan yang tinggi serta kebimbangan seharian. Ia juga menyebabkan mereka tidak mempunyai banyak masa yang menyebabkan mereka terpaksa makan ketika membuat kerja, iaitu di hadapan komputer.

Pekerjaan yang memerlukan intelektual biasanya berkait rapat dengan sesuatu yang tidak banyak bergerak, kerana mereka lebih banyak menggunakan otak. Disebabkan saintis-saintis bersungguh-sungguh mempelajari dan membuat penemuan baru, pekerjaan ini selalunya membuatkan mereka untuk mengabaikan pemakanan yang sihat. Tiada masa untuk memikirkan tentang pemakanan kerana sibuk bekerja. Seperti contoh, di NASA, mereka menggalakkan saintis-saintis bersenam ketika waktu bekerja dan menganjurkan program kurangkan berat badan.

Bidang informasi teknologi adalah gabungan bidang saintifik dan kreativiti. Dan sudah pasti anda tahu pekerjaan ini memerlukan mereka bekerja setiap masa di depan komputer, secara duduk, dan mengalami tekanan yang tinggi. Pekerjaan ini sememangnya memerlukan kesabaran kerana mereka akan bekerja sehingga lewat malam, dan kemungkinan berhari-hari tanpa henti. Ia menyebabkan mereka cenderung untuk makan tidak tentu masa dan makanan yang tidak sihat.

Bagi mereka yang bekerja dalam bidang ini, mereka tidak mempunyai jadual yang tetap. Mereka juga tidak mempunyai rutin untuk diikuti, dan juga tidak ada tarikh akhir untuk sesuatu pekerjaan. Namun, mereka perlu menghadiri majlis-majlis yang diadakan, dan kebanyakan daripada majlis-majlis ini menhidangkan makanan yang manis dan berlemak. Sebab itulah bidang ini termasuk dalam senarai pekerjaan yang menggemukkan.

Namun, apa sekalipun pekerjaan anda, ia bukan lah penentu kepada bentuk badan anda. Apa yang penting sekali adalah gaya hidup anda serta pemakanan yang sihat. Jika anda mempunyai gaya hidup yang sihat, tiada pekerjaan yang dapat menggemukkan anda.

Jadi, adakah pekerjaan anda tersenarai dalam senarai ini? Dan apa pendapat anda, adakah anda bersetuju, atau tidak?


Pemain Dota professional mampu merangka strategi di medan perang sebenar?

Sudah pasti ramai  pembaca yang terkejut tentang tajuk artikel pada kali ini. Namun apa yang akan dikongsi kali ini ialah teori berdasarkan pemerhatian dan pengalaman. Defence of The Ancient atau singkatan popularnya DOTA ialah permainan komputer yang begitu masyur di semua lapisan masyarakat sejak berdekad yang lalu. Merupakan game strategi yang dibangunkan oleh Blizzard Entertainment pada 2003, ia terus berevolusi sehingga pada 2009, Valve Corporation telah membangunkan sekuel game ini kepada mod yang lebih moden iaitu DOTA 2.

DOTA juga telah diiktiraf sebagai E Sport paling berpengaruh di dunia kerana mempunyai jumlah peminat yang agak besar di asia dan juga eropah. Malah ada yang menjadikan permainan ini sebagai kerjaya dengan menyertai kejohanan yang dianjurkan. Kejohanan yang dianjurkan pula ada di peringkat sekolah hinggalah ke peringkat dunia. Tidak heranlah seorang pemain DOTA professional itu bergelar jutawan, kerana hadiah yang diberi dalam nilai jutaan usd.

Namun apa yang ingin diketengahkan bukanlah tentang kemasyhuran meraka, tetapi mengenai karektor seorang pemain DOTA professional itu sendiri. Tahukah anda DOTA ialah satu game yang memerlukan anda berfikir secara kreatif dan kritikal. Ia boleh dikategorikan sebagai game yang sangat kompleks. Kebolehan seseorang pemain untuk membuat keputusan secara bijak amat diperlukan. Permainan ini memerlukan perancangan taktikal yang amat rapi dalam merencanakan serangan ke atas pihak lawan.

Permainan ini lazimnya dimainkan oleh lima orang satu pasukan dan akan menentang lagi lima orang di pihak lawan. Dalam satu pasukan pula, mereka akan mempunyai role berbeza mengikut kemampuan masing-masing dan bergantung pada hero yang dipilih. Dalam DOTA 2, terdapat 112 watak atau nama lainnya hero yang boleh dipilih oleh pemain. Semua 112 watak itu pula mempunyai karektor dan role yang berbeza. Anda perlu mempelajari beribu skills dan abilities di samping beratus item dengan pelbagai fungsi yang berlainan.

Jadi, sebagai seorang pemain professional, mereka wajib tahu untuk menggunakan setiap 112 watak yang ada dalam DOTA 2. Ini sebagai langkah untuk menghadapi apa jua kemungkinan ketika dalam kejohanan menentang pihak lawan. Di sini disenaraikan beberapa role yang menjadi asas dalam pembentukan satu team yang kuat:

Bagi mengelakkan pembaca lebih keliru, cukuplah diterangkan tiga role ini sahaja. Pada asasnya, apa yang dapat dilihat ialah setiap role yang dimainkan, ada tanggungjawab mereka yang tersendiri dan tak ubah seperti satu batalion ketenteraan yang lengkap. Pemain DOTA mempunyai emosi yang fragile kerana mereka sangat menjiwai setiap gerak atur yang disusun. Adapun yang membuat perhitungan di kalkulator tentang berapa damage yang diperlukan untuk menewaskan musuh dalam satu masa yang ditetapkan. Ataupun berapa pukulan/hit diperlukan untuk memusnahkan pihak lawan dalam masa tertentu.

Hakikatnya DOTA itu sendiri lebih taktikal dari game role-playing game(RPG) perang lain seperti Call of Duty ataupun Battlefield yang  seperti medan perang sebenar. Ini kerana permainan seperti Call of Duty ataupun Battlefield memerlukan pemain menembak musuh dengan senjata yang tertentu.Jika anda ditembak mati, anda boleh memulakan kembali misi. Tidak seperti DOTA, kerana setiap situasi mempunyai percaturan yang berbeza. Bermula dari memilih watak hinggalah kepada membeli item. Masa yang sesuai untuk menyerang dan bertahan amat penting untuk memastikan strategi yang dirangka berhasil. Membaca taktikal dan mengenali karektor pihak lawan juga antara kebolehan yang ada pada seorang pemain DOTA professional.

Pemain DOTA juga kaya dengan vocabulary mereka sendiri, dalam kata lain bahasa dan istilah yang digunakan ketika permainan DOTA  tak ubah seperti code yang digunakan dalam ketenteraan untuk mengelakan dari diketahui musuh. Sebagai contoh mereka cuma menggunakan huruf 'B' untuk memberikan isyarat berundur kepada team mereka. Ya tidak dinafikan ianya cuma singkatan perkataan, tetapi apa yang ingin diceritakan ialah mengenai aplikasi mereka itu mirip dengan apa yang diamalkan dalam taktikal ketenteraan. Sehubungan dengan itu, tidak hairanlah jika seseorang pemain DOTA professional mampu mengemudi batalion tentera di medan perang yang sebenar. Dengan kebolehan berfikir secara kritikal, mereka mungkin boleh merancang taktikal perang dengan baik. Tidak mustahil jika suatu hari nanti, pemain DOTA professional dijadikan aset ketenteraan yang sangat berharga.

Apa yang dikongsi pada kali ini adalah mengenai teori penulis bedasarkan pemerhatian dan pengalaman sahaja. Walau pada hakikatnya, pemain DOTA dipandang negatif oleh masyarakat dan dianggap sebagai anti sosial. Jika terdapat jutaan peminat bolasepak di setiap dunia, anda juga perlu menerima hakikat, begitu juga dengan DOTA. Mereka juga mempunyai komuniti yang besar dan tidak layak digelar anti sosial. Kita juga perlu meraikan kepelbagaian yang dicipta oleh tuhan dimana setiap manusia dijadikan dengan minat yang berlainan. Semoga apa yang dikongsi bermanfaat kepada semua.


Kisah Syeikh Usamah Al Azhari bersama seekor kucing

Ketika ditanya oleh DJ Mona,Radio Ikim kepada Syeikh Dr. Usamah berkenaan gambar Sheikh Dr. Usamah yang mengusap seekor kucing yang tersebar luas di alam maya, beliau sambil ketawa menjelaskan bahawa pada ketika beliau sedang mengajar Kitab Syamail Muhammadiah kepada murid-muridnya, seekor kucing telah lalu dihadapannya dan pada ketika itu fikiran beliau terlintas kepada peristiwa yang berlaku terhadap salah seorang Sheikhul Azhar yang lalu, iaitu Sheikh Ahmad Dardir al-Maliki.

Beliau lantas menceritakan peristiwa bagaimana ketika Sheikh Dardir sedang mengajar, beliau ternampak salah seorang anak muridnya yang dengan kasar menghalau kucing yang masuk ke ruang ketika mereka sedang duduk dalam majlis ilmu. Sheikh lantas memarahi pelajarnya itu kerana tidak beradab dengan haiwan. Tidak sepatutnya penuntut ilmu bersikap kasar sedemikian.

Semenjak dari itu, Sheikh Dardir akan menyediakan tempat khas dalam majlis ilmunya itu sebagai tempat untuk kucing makan sehingga ke suatu peringkat pernah terjadi apabila Sheikh Dardir berjalan untuk mengajar di suatu pagi, puluhan mungkin ratusan kucing-kucing mengerumuni kakinya untuk mendapatkan makanan.

Sheikh Dr. Usamah menekankan betapa akhlak Islam itu indah, bukan sahaja dengan haiwan bahkan dengan semua makhluk ciptaan Allah SWT samada yang bernyawa atau tidak. Beliau turut mengingatkan bagaimana sahabat Rasulullah SAW yang terkenal dengan gelarannya “Abu Hurairah” (Bapa Kucing) mengatasi nama sebenarnya lantaran kasih sayang dan rahimnya beliau terhadap kucing. Tidak ramai di kalangan kita hari ini yang mengetahui nama sebenar Abu Hurairah.

Syeikh Dr. Usamah Sayyid Mahmud Muhammad al-Azhari, lahir di kota Iskandariyah pada hari Jumaat 18 Rejab 1396 H bersamaan dengan 16 Julai 1976. Saat kecil beliau berpindah bersama seluruh keluarganya ke kampung halaman ayahnya di daerah Suhaj yang terkenal kerana memiliki kebudayaan yang khas kerana memiliki banyak penghafal al-Quran dan memiliki iklim intelektual yang baik.

Di daerah itu juga terdapat banyak institusi pengajian, majlis ilmu dan penduduknya juga memiliki kecintaan dan penghormatan yang sangat besar terhadap para ulama dan pecinta ilmu. Di daerah itulah beliau dibesarkan oleh orang tuanya. Ibubapa beliau membimbingnya untuk menghafal al-Quran,membawa beliau mengikuti majlis-majlis ilmu yang disampaikan para ulama Azhar dan mengajarnya untuk minat mebaca serta menelaah buku-buku.